Давлат органлари ва бошқа бюджет ташкилотларининг ахборот технологиялари ва коммуникацияларини ривожлантириш учун масъул бўлган раҳбарлари ва бўлинмалари ходимларини аттестациядан ўтказиш тартиби тўғрисидаги Низом (АВ томонидан 08.05.2018 й. 3007-сон билан рўйхатга олинган Ахборот технологиялари ва коммуникацияларини ривожлантириш вазирининг 11.04.2018 й. 168-сон буйруғи билан тасдиқланган) | Ахборотлаштириш. Телекоммуникациялар тараққиёти | Ахборот. Ахборотлаштириш. Алоқа | ЎзР КонунчилигиМаълумотлар тизими «Давлат органлари ва бошқа бюджет ташкилотларининг ахборот технологиялари ва коммуникацияларини ривожлантириш учун масъул бўлган раҳбарлари ва бўлинмалари ходимларини аттестациядан ўтказиш тартиби тўғрисидаги Низом (АВ томонидан 08.05.2018 й. 3007-сон билан рўйхатга олинган Ахборот технологиялари ва коммуникацияларини ривожлантириш вазирининг 11.04.2018 й. 168-сон буйруғи билан тасдиқланган)» | NRM.uz\nЎзР Конунчилиги/ Ахборот. Ахборотлаштириш. Алоқа/ Ахборотлаштириш. Телекоммуникациялар тараққиёти/ Давлат органлари ва бошқа бюджет ташкилотларининг ахборот технологиялари ва коммуникацияларини ривожлантириш учун масъул бўлган раҳбарлари ва бўлинмалари ходимларини аттестациядан ўтказиш тартиби тўғрисидаги Низом (АВ томонидан 08.05.2018 й. 3007-сон билан рўйхатга олинган Ахборот технологиялари ва коммуникацияларини ривожлантириш вазирининг 11.04.2018 й. 168-сон буйруғи билан тасдиқланган)\n2018 йил 8 майда 3007-сон\nДавлат органлари ва бошқа бюджет\nташкилотларининг ахборот технологиялари\nва коммуникацияларини ривожлантириш учун\nмасъул бўлган раҳбарлари ва бўлинмалари\nходимларини аттестациядан ўтказиш\nМазкур Низом Ўзбекистон Республикаси Президентининг 2018 йил 19 февралдаги ПФ-5349-сон "Ахборот технологиялари ва коммуникациялари соҳасини янада такомиллаштириш чора-тадбирлари тўғрисида"ги Фармони ва 2018 йил 19 февралдаги ПҚ-3549-сон "Ўзбекистон Республикаси Ахборот технологиялари ва коммуникацияларини ривожлантириш вазирлиги фаолиятини ташкил этиш тўғрисида"ги қарорига мувофиқ давлат органлари ва бошқа бюджет ташкилотларининг ахборот технологиялари ва коммуникацияларини ривожлантириш учун масъул бўлган раҳбарлари ва бўлинмалари ходимларини аттестациядан ўтказиш тартибини белгилайди.\n1. Ўзбекистон Республикаси Ахборот технологиялари ва коммуникацияларини ривожлантириш вазирлиги (бундан буён матнда Вазирлик деб юритилади) давлат органлари ва бошқа бюджет ташкилотларининг ахборот технологиялари ва коммуникацияларини ривожлантириш учун масъул бўлган раҳбарлари ва бўлинмалари ходимларини (бундан буён матнда аттестациядан ўтказилувчилар деб юритилади) мазкур Низомда белгиланган талабларга мувофиқ ўз вақтида ва тегишли равишда аттестациядан ўтказишни таъминлайди.\n2. Вазирлик ҳузуридаги "Электрон ҳукумат" тизимини ривожлантириш маркази аттестация ўтказиш бўйича ишчи орган ҳисобланади (бундан буён матнда Ишчи орган деб юритилади).\n3. Аттестациянинг асосий вазифалари қуйидагилардан иборат:\nюқори малакага, ташаббускорликка, жавобгарликка эга мутахассислар тоифасини аниқлаш;\nходимларнинг зарур касб тайёргарлигини, қайта тайёрлаш ёки малакасини оширишни аниқлаш;\nиш ташкил қилишни такомиллаштириш ва меҳнат самарадорлигини ошириш;\nкадрларни танлаш ва жой-жойига қўйиш, кадрлар сиёсатида тегишли таклифларни ишлаб чиқишни мақбуллаштириш;\nходимларнинг касбий ўсишини ва хизмат мартабасини рағбатлантириш, долзарб ва истиқболли иш участкаларига муносиб ва ўз ишига содиқ малакали раҳбарларни ва мутахассисларни кўрсатиш.\n4. Ахборот технологиялари ва коммуникацияларини ривожлантиришга масъул давлат органлари бўлинмаларининг ва бошқа бюджет ташкилотларининг (бундан буён матнда ташкилот деб юритилади) раҳбарлари ва ходимлари аттестациядан ўтказилиши лозим.\n2-БОБ. ХОДИМЛАР ФАОЛИЯТИ\n5. Аттестация ўтказишда аттестациядан ўтказилувчилар фаолиятини баҳолашдаги асосий мезонлар:\nахборот-коммуникация технологияларини ва электрон ҳукуматни ишлаб чиқиш, такомиллаштириш ҳамда давлат ва хўжалик бошқаруви ва маҳаллий давлат ҳокимияти органларининг фаолиятига жорий қилишнинг ҳуқуқий асосларини назарда тутадиган Ўзбекистон Республикаси норматив-ҳуқуқий базаси тўғрисидаги билимларга эга бўлиш;\nэлектрон ҳужжат айланиши тизимида ишлаш асослари, электрон рақамли имзо ва электрон почтадан фойдаланиш тўғрисидаги билимларга эга бўлиш;\nшахсий компьютерда ишлаш кўникмалари юқори даражада бўлиши;\nофис дастурий иловалари билан, шунингдек Интернет тармоғида, локал ва корпоратив тармоқларда ишлаш кўникмаларига эга бўлиши;\nэлектрон ҳужжат айланиши тизими, электрон почта ва электрон рақамли имзодан фойдаланиш кўникмаларига эга бўлиши.\n3-БОБ. АТТЕСТАЦИЯ ЎТКАЗИШ\n6. Аттестациядан ўтказилувчилар Вазирликда ва унинг ҳудудий бошқармаларида уч йилда бир марта аттестациядан ўтади.\n7. Аттестациядан ўтказилувчиларнинг рўйхати Вазирлик билан келишилган ҳолда ташкилот раҳбари томонидан тасдиқланади.\n8. Қуйидагилар аттестациядан ўтказилмайди:\nахборот-коммуникация технологиялари соҳасида икки йилдан кам бўлган иш стажига эга бўлган шахслар;\nҳомиладор аёллар, болани икки ва уч ёшгача парвариш қилиш бўйича таътилда бўлган аёллар, улар ишга чиққандан кейинги биринчи йил давомида;\nузоқ даволанишни ўтаётган ходимлар;\nреспублика ва чет эл давлатларига ўқув муассасаларида ўқишга, қайта тайёрлаш ва малака ошириш курсларига юборилган ходимлар;\nмуайян ишларни бажариш учун муддатли меҳнат шартномаси шартларида ишлайдиган шахслар;\n18 ёшга етмаган шахслар;\nижтимоий муҳофазага муҳтож, иш топишда қийналаётган ва меҳнат бозорида тенг шартлар асосида рақобатлаша олмайдиган шахслар учун энг кам миқдордаги иш ўринларига захирага олиб ишга жойлаштирилган шахслар, бу иш жойларига қабул қилинган кундан бошлаб уч йил давомида.\n9. Аттестациядан ўтадиган ходим қуйидагиларга мажбур:\nаттестация комиссияси йиғилишига келиши;\nаттестация комиссияси томонидан аттестация ўтказиш доирасида берилган саволларга жавоб бериши;\nаттестация комиссияси аъзоларининг саволларидан келиб чиқиб, ўзига юклатилган меҳнат вазифаларини бажариш билан боғлиқ тушунтиришлар бериши шарт.\nХодим аттестация комиссияси йиғилишига узрли сабаблар билан келмаган ҳолларда, аттестация комиссияси томонидан аттестация бошқа кунга ўтказилади.\nАттестация комиссияси йиғилишига узрсиз сабаб билан келмаган ходимга огоҳлантириш берилади. Аттестацияга узрсиз сабаб билан такроран келмаган ҳолда, аттестация комиссияси тақдим қилинган ҳужжатлар асосида аттестациядан ўтадиган ходимнинг эгаллаб турган лавозимига лойиқ эмаслиги тўғрисида қарор чиқариш ҳуқуқига эга.\n10. Вазирликнинг тегишли қарори билан доимий фаолият юритадиган, аъзолари сони бештадан кам бўлмаган Аттестация комиссияси тузилади (бундан буён матнда Комиссия деб юритилади). Комиссия таркибига: раис ва котиб (Ишчи орган вакиллари), шунингдек комиссиянинг бошқа аъзолари киритилади.\nКомиссия ўз ишига турли соҳаларидаги малакали экспертларни (келишган ҳолда) жалб қилиши мумкин.\n11. Тегишли ташкилотнинг тақдим қилган ходимлар рўйхатига мувофиқ Ишчи орган бир ҳафта муддатда аттестация ўтказиш жадвалини ва саволномани тасдиқлайди. Комиссия котиби икки иш куни ичида аттестациядан ўтказилувчиларга тасдиқланган саволлар рўйхатини юборади.\n12. Ташкилот аттестациядан ўтказилувчиларнинг доимий ҳисобини юритиш мақсадида реестрни юритади, унга қуйидаги маълумотлар электрон шаклда киритилади:\nходимнинг фамилияси, исми ва отасининг исми;\nходимнинг паспорт маълумотлари;\nходимнинг компьютер саводхонлиги даражаси тўғрисидаги сертификат рақами ва берилган санаси;\nходимнинг малака ошириш курсини даврий ўтганлиги тўғрисидаги маълумотлар (мавжуд бўлса);\nходим аввалги аттестациядан ўтганлиги тўғрисидаги маълумотлар (мавжуд бўлса).\n13. Аттестация ўтказиш санаси ва жадвали ташкилот билан келишган ҳолда Ишчи орган томонидан тасдиқланади.\n14. Ишчи орган аттестация бошланишидан камида икки ой олдин ташкилотга қуйидагиларни тақдим этиш тўғрисида сўров юборади:\nаттестация комиссияси таркибига киритиш учун номзодларни;\nаттестациядан ўтадиган ходимлар рўйхатини.\n15. Aттестация ўтказиш тўғрисидаги маълумот ва унинг режаси ташкилот раҳбари томонидан аттестация ўтказиш санасидан камида 1 (бир) ой олдин аттестациядан ўтказилувчи ходимга ёзма равишда (имзо чектириб) етказилади.\n16. Комиссия аттестация ўтказиш давомида:\nаттестациядан ўтказилувчи ходим тўғрисида қисқа маълумотни тинглайди;\nтасдиқланган саволлар рўйхатига мувофиқ аттестациядан ўтадиган билан суҳбат ўтказади;\nаттестация натижаларига кўра аттестациядан ўтказилувчига баҳо беради;\nаттестациядан ўтказилувчининг фаолиятини яхшилаш бўйича тавсиялар беради;\nИшчи органга аттестация натижаларини тақдим этади;\nбевосита аттестация ўтказиш билан боғлиқ бошқа масалаларни кўриб чиқади.\n17. Комиссия котиби ҳар бир аттестациядан ўтказилувчи ходим ҳақидаги материалларни аттестация ўтказиш санасидан камида бир ҳафта олдин Комиссияга тақдим этади.\nМатериаллар тўпламига ходимнинг маълумоти тўғрисидаги, малака оширганлиги (мавжуд бўлса), иш стажи (бундан буён матнда маълумотлар-объективка деб юритилади) ҳужжатларининг нусхалари киради. Қайта аттестациядан ўтишда, иловага мувофиқ ҳужжатларга аттестация варақаси қўшилади.\n18. Аттестация натижалари икки нусхада расмийлаштирилади, ҳар бир нусха мос равишда Комиссиянинг ҳужжатларида, шунингдек ташкилотнинг аттестациядан ўтказилувчи ходимининг шахсий йиғма жилдида сақланади.\n19. Аттестациядан ўтганлиги тўғрисида гувоҳномага эга бўлган раҳбар ва бўлинма ходими лавозимига қабул қилинган шахслар, мазкур гувоҳнома амал қилиш муддати тугаганидан кейин икки ой давомида аттестация қилиниши лозим.\n20. Талабгорнинг билимлари ва иш тажрибасини инобатга олиб комиссия қуйидаги қарорлардан бирини қабул қилади:\nэгаллаган лавозимига лойиқ (аттестациядан ўтди);\nэгаллаган лавозимига шартли равишда лойиқ (6 ойдан кейин қайта аттестациядан ўтиш);\nэгаллаган лавозимига нолойиқ.\n21. Аттестация қилинувчининг фаолиятини баҳолаш бўйича Комиссиянинг қарори кўпчилик овоз билан қабул қилинади, баённома билан расмийлаштирилади ва аттестация варақасига киритилади. Баённома қарори ва аттестация варақаси аттестацияда иштирок этган раис ва Комиссия аъзолари томонидан имзоланади. Аттестация натижалари аттестациядан ўтказилувчига танишиб чиқиши учун ёзма равишда имзо чектириб тақдим этилади.\n22. Аттестация қарорлари овоз бериш тугаганидан кейин дарҳол эълон қилиниши керак, аттестациядан ўтказилганлар эса аттестация натижалари тўғрисида хабардор қилиниши билан аттестация варақаси имзоланади.\nАгар аттестациядан ўтказилувчи ўзининг аттестация натижалари бўйича баённомани имзолашга рози бўлмаса, бу ҳақида баённомада белги қўйилади.\n23. Комиссия аъзоларининг ваколатлари Вазирлик томонидан белгиланган муддат давомида амал қилади. Комиссия аъзоси бошқа лавозимга ўтса, унинг ўрнига мазкур лавозимга тайинланган шахс Комиссия аъзоси ҳисобланади.\n4-БОБ. АТТЕСТАЦИЯ ЎТКАЗИШГА ТАЛАБЛАР\n24. Комиссия йиғилишлари аттестация ўтказиш режаларига мувофиқ ўтказилади. Тасдиқланган комиссия таркиби аъзоларининг 3/5 қисми иштирок қилганда йиғилиш ваколатли ҳисобланади.\n25. Аттестация суҳбат шаклида ўтказилади.\n26. Аттестациядан ўтишда аттестациядан ўтказилувчиларга электрон мосламалардан, маълумотнома, махсус ёки бошқа адабиётдан, шунингдек ҳар қандай ёзувлардан фойдаланиш ман этилади. Кўрсатилган талаблар бузилган ҳолларда, аттестациядан ўтказилувчилар аттестациядан четлатилади ва аттестациядан ўтмаган деб ҳисобланади.\n27. Комиссия йиғилишида бегона шахсларнинг иштирок этишига рухсат берилмайди.\n28. Ҳар бир аттестациядан ўтказилувчига аттестация варақаси тузилади.\n29. Аттестациядан ўтмаган ходимнинг ташкилоти аттестация ўтказилган кундан бошлаб уч ойдан кейин, лекин олти ойдан кечиктирмасдан мазкур ходимнинг қайта аттестациядан ўтиши учун мурожаат қилиши мумкин.\nАгар аттестациядан ўтказилувчи қайта аттестациядан ўта олмаса ёки кўрсатилган муддатда қайта аттестациядан ўтиши учун мурожаат қилмаган бўлса, аттестация комиссияси унинг иш жойига хабарнома хатини юборади.\nХабарнома хати олганидан кейин ўн кун давомида, ташкилот раҳбари уч кун муддатда кўрилган чоралар тўғрисида Ишчи органни ёзма равишда хабардор қилиш билан аттестациядан ўтказилувчини эгаллаб турган лавозимидан озод қилиши ёки уни қонун ҳужжатларига мувофиқ бошқа ишга ўтказиш масаласини кўриб чиқиши шарт.\n30. Иш берувчи Аттестация комиссиясининг ходимнинг эгаллаб турган лавозимига нолойиқ эканлиги тўғрисидаги қарори чиқарилган ҳолларда Ўзбекистон Республикаси Меҳнат кодексининг 100-моддаси 2-бандига мувофиқ ишдан озод қилишгача тегишли қарор қабул қилиш ҳуқуқига эга.\n31. Вазирликнинг ҳудудий бошқармалари ҳар чоракда Ишчи органга реестрга киритиш учун ва унинг тизимли янгиланиши учун жавобгар бўлинмалар, уларнинг ходимлари ва уларнинг белгиланган муддатларда аттестациядан ўтганликлари тўғрисидаги маълумотларни тақдим этади.\n32. Аттестациядан ўтказилувчиларнинг реестрини шакллантириш, юритиш тартиби, мазкур реестрга киритиш учун маълумотларнинг шакли ва тақдим этиш муддатлари Ишчи орган томонидан белгиланади.\n33. Аттестациядан ўтиш билан боғлиқ харажатлар тегишли Ташкилотнинг маблағлари ҳисобидан қопланади.\n34. Ушбу Низом Ўзбекистон Республикаси Бандлик ва меҳнат муносабатлари Вазирлиги ва Ўзбекистон касаба уюшмалари Федерацияси билан келишилган.\nиш жойи ва эгаллаб турган лавозими)\nТуғилган йили ва жойи:\nУмумий меҳнат стажи:\nШу жумладан лавозимида:\nИнтизомий жазога тортилганми:\nАТТЕСТАЦИЯ КОМИССИЯСИНИНГ ХУЛОСАСИ\nАттестация комиссияси раиси\n"____" ______________ 20 ___ й\nАттестация комиссияси хулосалари билан танишдим ___________________________________________________________________________________\n2018 йил 10 май\n2018 йил 14 май, 19-сон, 406-модда


Саҳобаларнинг мартабалари ва фазилатлари | Siyrat.uz\nАсосий мақолалар, Саҳобалар\n10:00 Сентябрь 22, 2016\nМусулмонлар барча саҳобалар авлиёларнинг пешқадами, муттақийларнинг саралари, мўминларнинг энг гўзал намунаси ҳамда Пайғамбарлардан кейин инсониятнинг энг афзали эканликларига иттифоқ қилишган. Дарҳақиқат, саҳобалар Пайғамбарларнинг энг афзали ва сўнггисини кўрганлари, енгил ва оғир кунларда ҳам у Зотнинг ёнларида туришгани ҳамда Аллоҳ йўлида моллари ва жонларини сарф этишгани учун мана шундай мақомга эришишган. Ҳатто улар яхшиларнинг энг яхшисига, яшаган замонлари эса энг афзал замонга айланди. Саҳобалар Ислом устунини барпо этдилар ва дин қасрини безадилар. Ширк арқонини бутунлай уздилар. Ислом динини бутун оламга ёйдилар. Улар инсониятнинг энг фаҳми ўткир, илми чуқур, иймони мустаҳкам ҳамда хулқи ва амали энг гўзали эдилар. Улар Набий алайҳиссаломнинг қўлларида тарбия топган эдилар. Нубувватнинг энг соф булоғидан сув ичиб, Қуръоннинг нозил бўлишига бевосита гувоҳ бўлган эдилар.\nАбдуллоҳ ибн Масъуд розияллоҳу анҳудан ривоят қилинади: «Аллоҳ таоло бандаларининг қалбларига назар солди. Қалблар орасида Муҳаммаднинг қалби энг яхши қалб бўлиб чиқди. Уни Ўзи учун танлаб олди ва уни Ўзининг рисолати билан юборди. Кейин У Зот Муҳаммаднинг қалбидан кейин яна бандаларининг қалбларига назар солди ва энг яхши қалб саҳобаларнинг қалблари эканини билди. Шунинг учун уларни Ўз Пайғамбарининг динни ҳимоя қилиш учун курашадиган вазирлари қилди». Аҳмад ривояти.\nКим Пайғамбар алайҳиссалом билан суҳбатдош бўлса ёки мусулмон бўлиб у Зотни кўрса, саҳобалардан саналади. Саҳобаларнинг фазилатлари борасида кўплаб оятлар ва саҳиҳ ҳадислар ворид бўлган. Аллоҳ таоло шундай марҳамат қилади:\n«Муҳожирлар ва ансорларнинг дастлабки пешқадамлари ҳамда улар ортидан эзгулик билан борганлардан Аллоҳ рози бўлди, улар ҳам Ундан рози бўлдилар. Яна улар учун остида анҳорлар оқувчи, (улар) унда абадий мангу қоладиган жаннат (боғ)ларни тайёрлаб қўйди. Ана ўша улкан ютуқдир» (Тавба, 100). Бошқа бир оятда У Зот қуйидагича марҳамат қилади:\n«(Эй Муҳаммад!) Дарҳақиқат, Аллоҳ мўминлардан – улар дарахт остида Сизга байъат (қасамёд) қилаётган вақтларида – рози бўлди. Бас, У уларнинг дилларидаги нарса (садоқат)ни билиб, уларга хотиржамлик туширди ва уларни (Ҳайбар жангидаги) яқин ғалаба билан мукофотлади. (Улар) оладиган кўпдан-кўп ўлжалар билан ҳам (мукофотлади). Аллоҳ қудратли ва ҳикматли зотдир» (Фатҳ, 18-19).\nҲудайбия сулҳи тузилган йили мусулмонлар Расул алайҳиссалом ҳузурларига бир-бир келиб байъат, яъни қасамёд қилганлар. Шу байъат «Ризвон байъати» дейилади. Байъат қилган эркак ва аёл мусулмонларнинг адади 1300, 1400, 1500 киши эди, деган ривоятлар бор. У дарахтнинг номи Самура ёки Сидра. Мазкур дарахтни мусулмонлар табаррук қадамжо сифатида зиёрат қилишга ружу қўйганлари сабабли Умар розияллоҳу анҳу ширкка айланиб кетишидан қўрқиб, уни жойидан олдириб ташлаганлар. Улар ҳақида Расулуллоҳ соллаллоҳу алайҳи васаллам бундай деганлар:\n«Дарахт остида байъат қилганлардан ҳеч ким дўзахга кирмайди».\nАллоҳ таоло саҳобаи киромлар ҳақида яна қуйидаги оятларни ҳам нозил қилган:\n«Одамларга чиқарилган (маълум бўлган) умматнинг энг яхшиси бўлдингиз» (Оли Имрон, 110). Аллоҳ азза ва жалла муҳожир ва ансор саҳобалар ҳақида ҳам ушбу оятни нозил қилди:\n«(У ўлжалар яна) ўз диёрларидан ва мол-мулкларидан ҳайдаб чиқарилган камбағал муҳожирларникидир, зеро улар Аллоҳдан фазл ва ризолик истайдилар ҳамда Аллоҳ ва Унинг Пайғамбарига ёрдам берадилар. Айнан ўшалар (иймонларида) содиқдирлар. Улардан (муҳожирлардан) илгари (Мадинадек) диёрда яшаган ва иймонни сақлаганлар (ансорлар) эса ўзлари (ёнлари)га ҳижрат қилиб келган кишиларни суйгайлар ва дилларида уларга берилган нарса (ўлжалар) сабабли ҳасад сезмаслар ҳамда ўзларида эҳтиёж бўла туриб, (эҳсон қилишда бошқа муҳтожларни) ихтиёр қилурлар. Кимки ўз нафси бахиллигидан сақлана олса, бас, ана ўшалар (охиратда) нажот топувчидирлар»(Ҳашр, 8-9). Бошқа бир оятда саҳобалар бундай васф этилади:\n«Муҳаммад Аллоҳнинг Расулидир. У билан бирга бўлган (мўмин)лар кофирларга қаҳрли, ўз ораларида (мўминларга нисбатан) эса раҳм-шафқатлидирлар. Уларни (мудом) Аллоҳдан фазл ва розилик тилаб рукуъ ва сажда қилаётган ҳолларида кўрарсиз. Уларнинг юзларида сажда асоратидан (қолган) белгилари бордир» (Фатҳ, 29).\nИмрон ибн Ҳусайн розияллоҳу анҳудан ривоят қилинади, Расулуллоҳ соллаллоҳу алайҳи васаллам шундай дедилар: «Умматимнинг энг яхшиси менинг асримда яшаганларидир. Кейин улардан кейин яшаганлар, кейин улардан кейин яшаганлардир». Имрон розияллоҳу анҳу айтадилар: «Ўзларининг асрларидан кейин иккита асрни айтдиларми ёки учтаними билмайман». Бухорий ривояти.\n«Саҳиҳайн»да Абу Саид ал-Худрий розияллоҳу анҳудан ривоят қилинади, Расулуллоҳ соллаллоҳу алайҳи васаллам дедилар:\n«Саҳобаларимдан ҳеч бирини сўкманглар. Чунки агар бирортангиз Уҳуд тоғидек тиллани инфоқ қилса ҳам, улардан бирининг бир муд ёки унинг ярми миқдоридаги инфоқининг даражасини топа олмайди».\nДунёдаги барча яхшилик саҳобалар одат қилган нарсалардир. Аллоҳ таоло Ўзининг Китобини сақлашни ваъда берган. Ушбу ваъда саҳобалар воситасида амалга ошди. Бир гуруҳ саҳобалар ўзларини суннат омонатига бахшида этдилар. Ўша суннатни ёдлаш ва ёйиш учун ер юзининг ҳамма томонларини босиб ўтдилар. Баъзилари эса ўзларини халифалик, раҳбарлик, кураш ва бошқа ишларга бахш этдилар. Айримлари ўзларини инсонларни Исломга қизиқтириш, унга нисбатан қалбларда муҳаббат уйғотиш ишларига бахшида этдилар. Аллоҳ таоло уларнинг вақтларига барака берди. Улар яшаган юз йил ичида бошқалар миллион йилда ҳам амалга оширолмайдиган ишлар амалга оширилди. Улар барча яхшиликларда инсонларнинг йўлбошчиси, пешқадами эдилар. Улар кураш майдонида ҳам, даъват майдонида ҳам, саховат ва инфоқ майдонида ҳам, ибодат ва тоат майдонида ҳам барчага ўрнак эдилар. Аллоҳ уларнинг барчаларидан рози бўлсин. Улар Расулуллоҳ соллаллоҳу алайҳи васалламга урушларда, динни ёйишда, илм-маърифат тарқатишда ва бошқа барча ишларда бемисл ёрдамчи бўлдилар. Ўзларини Аллоҳ йўлида фидо қилишга байъат бердилар.\nАнас розияллоҳу анҳудан ривоят қилинади: «Расулуллоҳ соллаллоҳу алайҳи васаллам Хандаққа чиқдилар. Муҳожир ва ансорлар ҳаво совуқ бўлишига қарамасдан чуқур қазиётган эдилар. Уларда бу ишни қилиб берадиган қуллар йўқ эди. У Зот саҳобаларнинг оғир меҳнат ва очликдан қийналаётганларини кўриб: «Эй Аллоҳ, албатта, ҳақиқий ҳаёт охират ҳаётидир. Ансор ва муҳожирларни мағфират эт», деб дуо қилдилар». Бухорий ривояти.\nСаҳобалар Набий алайҳиссалом билан кўришиш бахтига муяссар бўлган зотлардир. Шунинг учун ҳам уларнинг қалблари у Зотнинг муҳаббатлари ва таъзимлари билан тўлган эди.\nАли розияллоҳу анҳудан «Расулуллоҳ соллаллоҳу алайҳи васалламга бўлган муҳаббатингиз қандай?» деб сўралганида, «Аллоҳга қасамки, у Зот бизга молларимиздан, бола-чақаларимиздан, ота-оналаримиздан ҳамда ташна одамнинг муздек сувга бўлган муҳаббатидан ҳам севимлироқдирлар», деб жавоб берганлар.\nМаккаликлар қўлида асир бўлиб турган Зайд ибн Дасина розияллоҳу анҳуни Макка аҳли ўлдириш учун Ҳарамдан ташқарига чиқараётганларида Абу Суфён ибн Ҳарб ҳали мушрик эди. У Зайд розияллоҳу анҳуга деди: «Эй Зайд, агар Муҳаммад ҳозир сенинг ўрнингда асир бўлса-ю, биз унинг бўйнига қилич урсак, сен эса оиланг бағрида бўлишни истайсанми?» деди. Зайд розияллоҳу анҳу: «Аллоҳга қасамки, Муҳаммад алайҳиссаломга ҳозирги турган жойида бир тикан кириб азият беришини, мен эса оилам бағрида бўлишимни асло истамайман». Шунда Абу Суфён: «Мен Муҳаммаднинг саҳобалари уни яхши кўришганидек бошқа ҳеч ким бировни яхши кўрганини кўрмадим», деди.\nСаҳобалар ўзлари, моллари борасида ҳукм қилишни Расулуллоҳ соллаллоҳу алайҳи васалламнинг ўзларига топширишган. Улар шундай дейишган: «Мана бу молларимиз олдингизда турибди. Буларни хоҳлаганингиздек тасарруф қилинг. Нафсларимиз ҳам сизнинг измингизда. Агар бизни денгизга бошлаб борсангиз, у ерга ҳам бориб, сизнинг олдингизда, ортингизда, ўнг тарафингизда ва чап тарафингизда туриб урушамиз».\nАмр ибн Осс розияллоҳу анҳу дедилар:«Ҳеч ким менга Расулуллоҳдан кўра севимлироқ эмас. Менинг кўзимга ҳеч ким у Зотдан кўра улуғроқ бўлиб кўринмайди. У Зотни қаттиқ севганим ва ҳурмат қилганим учун чеҳраларига тикилиб қарай олмайман. Агар мендан биров у кишини васф қилиб беришимни сўраса, бунга тоқатим етмайди. Чунки у Зотга тикилиб қарашга бардошим етмайди».\nБиз ҳам Расулуллоҳ соллаллоҳу алайҳи васалламнинг саҳобаларини яхши кўрамиз. Улардан бирорталарини яхши кўришда дангасалик қилмаймиз, камчиликка йўл қўймаймиз. Уларнинг бирорталаридан ҳам узоқлашмаймиз. Барчаларини фақатгина яхшилик билан ёдга оламиз. Саҳобаларнинг ҳеч бирларининг адолати ҳақида сўралмайди, текширилмайди. Улардан ривоят қилинган нарса бош устига қабул қилинади. Зеро уларнинг барчалари адолатли, ростгўй, ишончли зотлардир.\nАнас ибн Молик розияллоҳу анҳудан марфуъ ҳолатда ривоят қилинади: «Иймоннинг белгиси ансорларни яхши кўриш, нифоқнинг белгиси ансорларни ёмон кўришдир». Бухорий ривояти.\nБошқа бир ҳадисда бундай дейилади: «Ансорларни фақатгина Аллоҳга ва охират кунига иймон келтирмаган кимсагина ёмон кўради». Муслим ривояти.\nСаҳобаларнинг афзали хулафои рошидин, кейин жаннатга кириши башорат қилинганларнинг қолган аъзоларидир. Бу борада Пайғамбар алайҳиссалом бундай деб марҳамат қилганлар:\n«Пайғамбардан кейин бу умматнинг энг яхшиси Абу Бакр ва Умар». Бошқа бир ҳадисда:\n«Мендан кейин мана бу иккисига, яъни Абу Бакр ва Умарга эргашинглар», дейилган. «Саҳиҳи Муслим»да ушбу ривоят келтирилади:\n«Набий алайҳиссаломнинг саҳобалари сафарда эдилар. У Зот: «Агар Абу Бакр билан Умарга итоат қилсангизлар, тўғри йўлни топасизлар», дедилар».\nМуҳаммад ибн Ҳанафиядан ривоят қилинади, у киши оталари Али ибн Абу Толиб розияллоҳу анҳуга дедилар: «Эй отажон, Расулуллоҳ соллаллоҳу алайҳи васалламдан кейин инсонларнинг энг яхшиси ким?» У зот:«Билмайсанми, эй ўғилчам?!» дедилар. Ўғиллари: «Йўқ» дедилар. Шунда Ҳазрати Али: «Абу Бакр» деб жавоб бердилар.\nАллоҳ таоло Абу Бакр розияллоҳу анҳунинг фазилатлари ҳақида бир қанча оятларни нозил қилди. Жумладан, У Зот шундай марҳамат қилади:\n«Сизлардан фазилат ва кенг мол-мулк эгалари қариндошларга, мискинларга ва муҳожирларга Аллоҳ йўлида эҳсон қилмасликка қасам ичмасин, балки уларни афв қилиб, кечирсинлар! Аллоҳ сизларни мағфират қилишини истамайсизми?! Аллоҳ мағфиратли ва раҳмлидир» (Нур, 22).\nБу оят Абу Бакр розияллоҳу анҳу хусусида нозил бўлган. Ойша онамиз тўғрисида бўҳтон тўқиганларга қўшилиб кетганлардан бири Абу Бакр розияллоҳу анҳунинг холаваччаси Мусаттаҳ эди. У Бадр жангида қатнашган бўлиб, ўзи мискинликда яшарди. Абу Бакр розияллоҳу анҳу унинг бу ишидан кейин зинҳор моддий ёрдам бермасликка қасам ичади. Пайғамбар алайҳиссалом оятни унга ўқиб берганларида ундаги саволга:«Йўғ-е, Аллоҳнинг мағфират қилишини истайман», – деб яна қариндошига ёрдам беришни давом эттирган экан. Абу Бакр розияллоҳу анҳу ҳақларидаги кейинги оят қуйидагича:\n«Агар сизлар унга (Муҳаммадга) ёрдам қилмасангиз, Аллоҳ (Ўзи) унга ёрдам қилган. Қачонки, уни кофирлар икки кишининг бири сифатида (ватанидан) чиқариб юборганларида, икковлари ғорда туриб, (Муҳаммад) ҳамроҳи (Абу Бакр)га: «Ташвиш чекма! Албатта, Аллоҳ биз билан биргадир!» – деган эди» (Тавба, 40).\nАлбатта, бу оятдаги икки кишининг бири Абу Бакр розияллоҳу анҳудирлар. Пайғамбар алайҳиссалом шундай деганлар: «Менга ҳеч бир мол Абу Бакрнинг моличалик фойда бермаган». Бу гапни эшитган Абу Бакр розияллоҳу анҳу йиғладилар ва: «Мен ҳам, молим ҳам Сизникидир, эй Аллоҳнинг Расули!» дедилар.\nУмар розияллоҳу анҳу ҳақларида ҳам кўп ҳадислар ворид бўлган. Бир ҳадисда шундай дейилади: «Шайтон сен юраётган кўчадан эмас, балки бошқа кўчадан юради».\nЯна бир ҳадисда бундай дейилган: «Сизлардан олдинги умматлар орасида софдил ва ростгўй одамлар бўлишган. Агар менинг умматим орасида ҳам бирор киши софдил ва ростгўй бўладиган бўлса, бу албатта, Умар ибн Хаттобдир». Муслим ривояти.\nҚолаверса, Умар розияллоҳу анҳу илҳом соҳиби эдилар. яъни у кишининг кўплаб фикрлари Қуръон оятларига мувофиқ келар эди. У зот Расулуллоҳ соллаллоҳу алайҳи васалламга аёлларни ўрантириш борасида насиҳат қилганлар.\nЯна Пайғамбаримизга: «Эй Аллоҳнинг Расули, Иброҳим алайҳиссаломнинг мақомларини намоз ўқийдиган жой қилиб олсангиз, яхши бўларди», деганлар.\nБадрда асир тушган мушриклар борасида ҳам Умар розияллоҳу анҳу маслаҳат берганлар. Натижада Аллоҳ таоло у кишининг сўзларини тасдиқлаб оятлар нозил қилган. Бундан ташқари, Аллоҳ таоло Умар розияллоҳу анҳунинг қўллари билан кўп ўлкаларни фатҳ этди.\nНабий алайҳиссалом Ҳайбар ғазотида Али розияллоҳу анҳу ҳақларида шундай дедилар: «Эртага байроқни бир одамга бераман. Аллоҳ унинг қўли билан ушбу диёрни фатҳ этади. Унинг ўзи Аллоҳни ва Расулини яхши кўради. Аллоҳ ва Расули ҳам уни яхши кўради». Одамлар туни билан байроқ кимга берилишини ўйлаб мижжа қоқмай чиқдилар. Тонг отгач, ҳаммалари байроқни олиш умидида Расулуллоҳнинг олдиларига бордилар. Шунда Расулуллоҳ соллалаҳу алайҳи васаллам «Али қаерда?» деб сўрадилар. Саҳобалар: «Кўзи оғрияпти», дейишди. Расулуллоҳ у Зотнинг кўзларига муборак тупукларидан суртиб қўйдилар ва Аллоҳдан шифо тилаб дуо қилдилар. Натижада Ҳазрати Алининг кўзлари худди оғримагандек тузалиб қолди. Шундан кейин Пайғамбар алайҳиссалом байроқни Али розияллоҳу анҳуга бердилар. Байроқни қабул қилиб олган Ҳазрати Али каррамаллоҳу важҳаҳу дедилар: «Улар билан то улар ҳам биз каби бўлгунларича урушаман». Шунда Набий алайҳиссалом: «Шошма, ўзингни бос, аввал уларнинг водийсига туш. Кейин уларни Исломга даъват қил. Уларга нималар вожиблигини тушунтир», дедилар.\nҲа, азизлар, саҳобаларнинг барчалари жаннат аҳлидирлар. Аллоҳ таоло айтади: «Сизлардан (Макка) фатҳ бўлишидан илгари эҳсон қилган ва (кофирларга қарши) урушган кишилар (фатҳдан кейин эҳсон қилган ва урушганлар билан) баробар бўлмагай. Улар кейин эҳсон қилган ва урушган кишилардан улуғроқ мартабададирлар. Барчаларига Аллоҳ гўзал (мукофот – жаннат) ваъда қилгандир. Аллоҳ қилаётган (барча) амалларингиздан хабардордир» (Ҳадид, 10).\nПайғамбар алайҳиссалом барча саҳобалари ҳақида шундай деганлар: «Менинг саҳобаларим йўлчи юлдуз кабидирлар. Уларнинг қай бирларига эргашсангиз, тўғри йўлни топасиз».\nСаҳобаларнинг фазлини, даражасини битта мисол билан тушунтириб, сўзимизга якун ясаймиз. Дунёдаги энг буюк авлиё, Аллоҳнинг дўсти энг қуйи мартабадаги саҳобанинг урушда минган отининг туёғидаги чангига ҳам тенг эмас. Аллоҳ барча саҳобалардан рози бўлсин. Бизларга эса уларга эргашиб яшашни насиб айласин, омин!\nАввалги мақолаПайғамбар соллаллоҳу алайҳи васаллам ила суҳбат\nКейинги мақола Вадо ҳажи


Энди навбат аёлларга келди\n29 ноябр 2021, Тошкент вақти: 09:53\nЎзбекистон исломий ҳаракатига мойиллар энди хотин-қизлар орасидан изланмоқда.\nТожикистон тарихида иккинчи марта икки нафар аёл Ўзбекистон исломий ҳаракатига аъзолик, террорчилик ва милиция ходимлари жонгига қасд қилганликда гумонланиб қамоққа олинди.\nСўғд вилоят прокурори ёрдамчиси Асадулло Ўриновнинг Озодлик радиосига айтишича, хуқуқ-тартибот тузилмалари томонидан Исфара туманида ўтказилган амалиёт пайтида Ўзбекистон исломий ҳаракатига алоқадорликда гумонланган икки аёл қамоққа олинди.\n- Қўлга олинган аёллар Тожикистон фуқароси. Исфара шаҳрининг Кулкент қишлоғида яшаган Ҳанифахон Аҳмедова ва Обидахон Қудратовалар милиция вакиллари жонларига қасд қилишда ёки ана шу жиноятни содир қилишда иштирок этганликда айбланмоқда, деди Асадулло Ўринов.\nҚўлга олинган аёллардан бирининг ёши 41 да¸ иккинчиси эса 50 да экан. Дастлабки тергов материалларида ёзилишича, Ҳанифахон Аҳмедова томонидан Навгилем коопреативи ҳудудига яширилган Ф-1 гранатаси топилган.\nРасмийлар даъвосига кўра¸ Мазкур граната қидирувда бўлган “Махсум” лақабли Абдураҳим Умаров ва “Илҳомбой” лақаби билан фаолият олиб борган Абдухолиқ Бобоевларга тегишли бўлган.\nОбидахон Қудратова эса жорий йил март ойидан июн ойига қадар Ўзбекистон исломий ҳаракатининг қидирувда бўлган аъзоси Абдужалил Аҳмедовни яширганликда айбланмоқда.\nТожикистон ҳуқуқ-тартибот идоралари жорий йилнинг 18 октябрида Исфара туманида бир гуруҳ террорчилар жисмонан йўқ қилингани ҳақида хабар берган эдилар. Бир неча соат давом этган отишмада¸ расмийларнинг айтишича¸ Исфарадаги хусусий уйлардан бирига яширинган қуролли гуруҳ аъзолари ўлдирилган ва йўқ қилинган шахслар номи аниқланган. Ўлдирилганларнинг Ўзбекистон исломий ҳаракати аъзолари бўлгани айтилмоқда.\nАсадулло Ўриновнинг сўзларига кўра, мазкур жиноий иш бўйича ҳозирга қадар икки киши қамоққа олинган.\nВилоят Ички ишлар бошқармаси мулозими Эминжон Жалиловнинг айтишича, Ўзбекистон исломий ҳаракати Тожикистон шимолида чуқур илдиз отишга ҳаракат қилаяпти, Хўжанд шаҳрида, Ашт, Панжакент туманларида уларнинг фаолияти фаоллашгани сезилади.\n- Бугунги кунда эса Ўзбекистон исломий ҳаракати Исфара туманида томир ёйган. Бу минтақада ҳаракатнинг аъзолари кам эмас. Бу туманда сўнгги вақтларда содир бўлган воқеалар ҳам шундан далолат бермоқда, дейди Эминжон Жалилов.\nТожикистон Бош прокуратураси берган маълумотларга кўра, 1997 йилдан шу кунга қадар Тожикистон ҳудудида террорчиликка алоқадорликда гумонланган 200 га яқин жиноий гуруҳ фаолияти фош этилган¸ бу гуруҳ аъзоларининг тахминан 3000 га яқин жиноят, жумладан, 170 та террорчилик, бузғунчилик ва қотиллик содир этгани аниқланган.\nЖорий йил давомида диний-эстремистик ташкилотларга аъзоликда гумонланиб 30 га яқин одам қамоққа олинди. Жумладан, жорий йил октябр ойида Ўзбекистон исломий ҳаракати раҳбарларидан бири сифатида кўрилган Анвар Қаюмов вилоят маҳкамаси ҳукми билан умрбод қамоқ жазосига ҳукм этилди. Қолган 5 нафар судланувчи эса 8 йилдан 11 йилгача озодликдан маҳрум этилди.\nКузатувчиларнинг айтишларича, Тожикистонда аёллар иккинчи марта Ўзбекистон исломий ҳаракатига аъзоликда гумонланиб¸ қамоққа олинмоқда.\n2006 йилда айнан Исфара туманида уч аёл мазкур ҳаракатга аъзоликда гумонланиб қўлга олинган ва узоқ муддатга озодликдан маҳрум этилган эди.\nАйни пайтда Ўзбекистон исломий ҳаракатининг фаол аъзоси сифатида айбланаётган яна бир тожикистонлик устидан тергов ишлари тугаган ва унга нисбатан маҳкама жараёнининг бошланиши кутилмоқда.


Ўзбекистонда камида иккита янги авиакомпания пайдо бўлади — транспорт вазири – Газета.uz\nLotinchada 30 апрель 2021, 16:11 Иқтисодиёт\nЧоршанба куни бўлиб ўтган матбуот анжуманида транспорт вазири ва Uzbekistan Airways раҳбари Илхом Махкамов 2021 йил охирига қадар Ўзбекистонда иккита янги авиакомпания пайдо бўлишини эълон қилди, дея хабар берди «Газета.uz» мухбири.\nТранспорт вазири, Uzbekistan Airways раҳбари Илхом Махкамов ва Uzbekistan Airports бошқарув раиси Раъно Жўраева. Фото: Транспорт вазирлиги.\nИлҳом Махкамов транспорт вазири ҳамда Uzbekistan Airways раҳбари сифатида «монопол сиёсатини» давом эттиради деган таҳминларни рад этди.\n«Бундай эмас. Агар сиз статистикани кўриб чиқсангиз, рақобатбардошлик ёки монополиянинг йўқлиги нафақат мамлакат ичида янги авиакомпаниялар пайдо бўлишига, балки бошқа мамлакатлар авиакомпанияларининг ҳам кириб келишига ҳам боғлиқдир», — деди у.\nМисол тариқасида, транспорт вазирлиги раҳбари Россиядан Uzbekistan Airways билан бир хил йўналишларда парвоз қилаётган 12 та авиакомпанияни, шунингдек, Туркиянинг Turkish Airlines авиакомпаниясининг Ўзбекистонга парвозларини кўпайиши, БААнинг Air Arabia лоукостери, иккита Қозоғистоннинг SCAT ва Air Astana каби авиакомпаниялари ҳамда Мисрнинг учта авиакомапниясининг парвозларини айтиб ўтди.\nИлхом Махкамов Qanot Sharq хусусий авиакомпаниясини ўзининг биринчи Airbus A320 самолётини қабул қилганлигини ҳам таъкидлади. Бир ой ичида яна шунга ўхшаш лайнер келиши кутилмоқда.\n«Бундан ташқари, билишимча, камида иккита компания транспорт вазирлиги ҳузуридаги Фуқаро авиацияси агентлигига иккита авиакомпания очиш ва ўз фаолиятини олиб бориш истаги билан мурожаат қилган. Бугунги кунда улар ижарага олинган самолётларни сотиб олиш, керакли ҳужжатларни тайёрлаш устида ишлашмоқда», — деди у.\nУнинг сўзларига кўра, транспорт вазирлиги бундай компанияларга тўсқинлик қилмайди, балки уларни қўллаб-қувватлайди. Йил охирига қадар бозорда камида иккита янги авиакомпания пайдо бўлиши мумкин, дея таҳмин қилди у.\nИлҳом Махкамовнинг таъкидлашича, Uzbekistan Airways ички парвозларни кўпайтириш учун кам қувватли самолётлар сотиб олиш лойиҳаси устида ишламоқда.\n2019 йил июнь ойида Транспорт вазирлиги Uzbekistan Airways’нинг самолётларни сотиб олиш стратегияси ўзгартираётгани ҳақида хабар берганди. Вилоятлараро парвозлар учун Bombardier ёки Embraer сингари кичик ҳажмли самолётларни сотиб олиш режалаштирилган эди.\nОлдинроқ «Газета.uz» Самарқанд аэропортини ушбу лойиҳага 80 млн доллар сармоя киритиши керак бўлган хорижий Air Marakanda корхонаси бошқарувига ўтказилиши мумкинлиги ҳақида ёзган эди. Ҳукумат компания билан давлат-хусусий шериклик шартномасини танловсиз тузишга рухсат берди. Транспорт вазири Илхом Махкамов Air Marakanda билан музокаралар анчадан бери давом этиб келаётганини, аммо ДХШ шартномаси ҳали имзоланмаганлигини айтди. Шу билан бирга, у «тендерга қайтиш бу вақтни яна беҳуда сарфлаш» эканлигини қўшимча қилди. Air Marakanda молиявий моделини баҳолаш учун халқаро юридик ва молия компаниялари жалб қилинади.\n15 апрель куни президент Шавкат Мирзиёев Самарқанд вилоятига ташрифи давомида шаҳардаги янги халқаро аэропортнинг қурилиш ишлари билан танишди. Шунингдек, давлат раҳбарига меҳмонхоналар, янги сайёҳлик зонаси ва янги авиакомпания яратиш бўйича лойиҳалар тақдим этилди.\nТақдимотда маълум қилинишича, янги ташкил этиладиган авиакомпания лизинг асосида учта A320 самолёти ва иккита вертолёт сотиб олишни режалаштирмоқда. Шунингдек, авиакомпания «Умра» дастури доирасида Саудия Арабистонига рейсларни йўлга қўймоқчи. Тақдимот видеосида Air Marakanda логотипи туширилган самолёт намойиш этилди.


Биринчи чоракда Россиядан МДҲ мамлакатларига ўтказмалар $2,7 млрдни, иккинчи чорагида $3,2 млрдни ташкил қилди. Бу ерда гап Россияда ишловчи меҳнат мигрантлари, шунингдек турли мамлакатлар аҳолиси ўртасидаги ҳисоб-китоблар ҳақида бормоқда.\nМаказий банк ҳисоб-китобларига қараганда, МДҲ мамлакатларига Россиядан ўтказмаларнинг ўртача рақами $210-230ни ташкил қилади.\nМДҲ мамлакатлари бўйича энг юқори кўрсаткич Ўзбекистонга тааллуқли. Ярим йил мобайнида Ўзбекистонга Россиядан $2 млрдга яқин пул кетган: шундан $800 млнга яқини 2019 йилнинг биринчи чорагида ва $1,2 млрди иккинчи чорагида. Ўртача ўтказмалар $350-370ни ташкил қилди. Ўзбекистон ЯИМи 2019 йилнинг биринчи ярмида, Даволат статистика қўмитасининг маълумотига кўра, $23,6 млрдни ташкил қилган.\nРоссиядан пул жўнатмалари бўйича иккинчи ўринда Тожикистон турибди. Бу мамлакатга ярим йилда $1,1 млрд юборилган. Тўғри бу мамлакатга пул жўнатмалари юқори эмас – $140-150.\nУчинчи ўринда Қирғизистон туради: у ёққа $930 млндан кўпроқ жўнатилган. Бу мамлакатга ўртача жўнатмалар миқдори $180-190 ташкил қилади.\nОзарбайжонга ўртача $300, Арманистонга– $250-300, Қозоғистонга – $100-140, Туркманистонга – $120-160 жўнатилди.\nРоссия Марказий банки BLIZKO, CONTACT, Western Union, "Золотая Корона", "Юнистрим", шунингдек Россия Почтаси тўлов тизимлари маълумотларига асосан пул ўтказмаларини ҳисоблаб чиқади.\n2019-йил ёзида Россиядан хорижга пул ўтказмаларини чеклаш борасида Western Union тўлов тизими қарор қабул қилди– унга кўра бир мамлакатга бир ойда 600 минг рубль юбориладиган бўлди. Шу тариқа Марказий банк яширин амалиётларга, жумладан рўйхатдан ўтмаган ҳолда фаолият юритадиган тадбиркорларга қарши кураш олиб бормоқда.


АПЛнинг истеъфога чиқишга асосий номзод мураббийлари эълон қилинди\nАнглияда букмекерлик компаниялари Премьер-лига клублари орасида истеъфога чиқарилишга асосий номзод бўлиб турган мураббийлар рўйхатини тузишди.\nУнга кўра, букмекерлик конторалари истеъфога чиқарилишга фаворит сифатида Жозе Моуриньони кўрсатган. Португалиялик мураббийнинг «Тоттенҳэм»ни тарк этиш эҳтимоли 30 фоиз деб белгиланган.\nБу борада иккинчи номзод дея Рой Ҳожсон кўрсатилган. 73 ёшли мураббийнинг «Кристал Пэлас»ни тарк этиш эҳтимоли – 22 %.\n«Ньюкасл» устози Стив Брюс ҳам клубидан кетиши мумкин бўлганлар рўйхатида – бунинг эҳтимоли 20% деб қайд қилинган.\nИстеъфога асосий номзодлар қаторида 4-ўринда Юрген Клопп кўрсатилган. Немис мураббийининг «Ливерпуль»ни тарк этиш эҳтимоли 15% фоиз, Крис Уайлдернинг эса «Шеффилд»дан истеъфога чиқарилиш «хавфи» 9 фоизни ташкил этган.\nМаълумот учун, Моуриньо қўл остидаги «Тоттенҳэм» АПЛ доирасидаги сўнгги 6 ўйинда 4 марта мағлубиятга учраб, 9-ўриндан жой олган бўлса, Клопп мураббийлигидаги «Ливерпуль» сўнгги 4 ўйиннинг барчасида мағлубиятга учраб, 6-ўриндан жой олиб турибди.


Фитналардан огоҳлантириш (давоми)\nРивоят қилинади: «Русулуллоҳ соллаллоҳу алайҳи ва саллам: «Келажакда фитналар бўлур. Унда ўтирган тик тургандан яхшидир. Унда тик турган юргандан яхшидир. Унда юрган саъйи қилгандан яхшидир. Ким унга қизиқса ўзига тортади. Ким ундан паноҳгоҳ ёки қўрғон топса, у ила ўзини асрасин», дедилар». Тўртовлари ривоят қилган.\nШарҳ: Демак, фитнани сезган киши иложи борича ундан узоқда бўлишга ҳаракат қилмоғи керак. Агар ЎХҲ билан фикр билан ҳам курашолмаса унда ундан узоқ юрган маъқул.\nАбу Бакра розияллоҳу анҳудан ривоят қилинади: «Набий соллаллоҳу алайҳи ва саллам: «Албатта, келажакда фитналар бўлур. Огоҳ бўлинг! бунда яна фитналар бўлур. Унда ўтирган юргандан яхшидир. Унда юрган саъйи қилгандан яхшидир. Огоҳ бўлинг! Қачон у нозил бўлса ёки воқеъ бўлса, кимнинг туяси бўлса уни лозим тутсин, кимнинг қўйи бўлса уни лозим тутсин ва кимнинг ери бўлса у ерини лозим тутсин», дедилар.\nБировни ўшал фитнага мажбур қилиб аралаштирган одам ҳам ўзининг, ҳам ўша мажбур қилинган одамнинг гуноҳига қолади. Фитнада фаоллик кўрсатиб бошқаларни унга тортган одам дўзахи бўлади. Эй ЎХҲ жамоаси дўзахий бўлишдан қўрқмайсизларми!?\nМусулмонлар орасида фитна чиққанда ҳам ўзини билган кишилар худди шунга ўхшаш йўлни тутишга ўтишлари лозимлигини ушбу ҳадиси шарифдан ўрганиб оламиз. Лекин ЎХҲ жамоаси эса тескари “адолат ўрнатамиз” деб фитнага ундамоқда. Аллоҳни ўзи улардан сақласин. Эй Одамлар эҳтиёт бўлинглар!!!\nШарҳ: Шунинг учун ҳар қанча фитна бўлса ҳам икки мусулмон бир-бирига зинҳор қўл кўтармаслиги зарур. Тасаввур қилинг. ЎХҲ кириб тўнтариш қилмоқчи. Айтингларчи тўнтариш қурбонларсиз бўладими!?\nШарҳ: Муслмонлар орасида фитна туфайли чиқадиган урушда ишлатилиши лозим бўлган барча қуролларни йўқ қилиб ўша урушда қатнашмасликка ҳаракат қилиш керак экан. Одам атонинг икки жанжаллашиб қолган ўғлидан бири «Агар сен мени ўлдириш учун қўл кўтарсанг, мен сени ўлдириш учун қўл кўтармайман» дегани каби иш тутиш керак экан.\nШарҳ: Мусулмонлар бир-бири билан фитна туфайли жангга киришганида бу фитнага қўшилмай ўзининг мол ҳолини боқиб ибодатини қилиб юрган ёки чегарада юртини ҳимоя қилиб турган кишилар энг яхши одамларга айланар экан. Ўз юртини ҳимоя қилиш. Уни тўнтариш эмас.\n«Али уни тарк қилди». Ушбу учтани Термизий ривоят қилган.\nШарҳ: Шу сабабдан баъзи саҳобалар Аҳбон ибн Сойфий ал-Ғифорий розияллоҳу анҳуга ўхшаб ҳазрати Али билан Муовия розияллоҳу анҳунинг ораларидаги ихтилофда қатнашмаганлар. Тарих бизга ўрнак бўлиши керак.\nЭй Ислом уммати! Расулингиз соллаллоҳу алайҳи васалламнинг суннатларини ҳаётингизга татбиқ этинг! Ушбу суннатларни тирилтиришга сиздан бошқа ким бор?! Сизларга ҳақиқий ҳаётни бахш этадиган ана шу суннатлардан ўзга нима бор?!


Махсулотларимиз – Su Shi Kun\nБизнинг ниқобларимиз катталарга ва болаларга тўғри келади.\nГигиеник юз ниқоби – нано фильтр/уч қатламли/ такрорланмас дизайн\nУч қатламли SSK F98 гигиеник юз ниқоблари ҳаводаги диаметри 0,1 дан 0,12 мкм гача бўлган коронавирусларни, шунингдек ўлчами 0, 098 мкм эга бўлган, ёғли бўлмаган, зарраларни 98% ни фильтрлаш қобилиятига эга. Шундан келиб чиқган холда, уч қатламли SSK F98 гигиеник юз ниқобларини инфекцион касалликларга қарши кураршишда ўта самарали восита деб айта оламиз.\nТақиб юришда қулай бўлиши учун антиқа дизайнга эга.\nБуруннинг тепа қисмида маҳкамлаб қўядиган мосламага эга.\nРанги: ҳаво ранг, пушти, оқ, қора, тўқ кўк.\nЎлчами: 16 х 21,5.\nКичик қадоқлаш: бир донадан полиэтилен пакетда (коробкада 200 дона)\nУ мато бўлмаган материалдан тайёрланган бўлиб учта фильтрловчи қатламдан иборат. Асосий ҳавони тозалаб берувчи қатлам бу ўртадаги қатлам ҳисобланади ва у Melt-Blown газламасидан тайёрланади.\nИкки ташқи қатлами гипоаллерген ва полипропилен мато бўлмаган Spanbond материалидан тайёрланган бўлиб, у сув ўтказмайдиган, хаво ўтказувчанлик ва ўзидан тук чиқазмаслик хусусиятига эга.\nҲаво шу қатламлардан ўтиб қаттиқ зарралардан\n95 % га тозаланади.\nНархи: 4 000 сўм.\nНархи: 2 000 сўм.\nХарид қилиш тартиби – нақд, пул ўтказиш йўли билан\nИшлаб чиқарувчи “OOO SU SHI KUN”\nЎзбекистон Республикаси ЎзДСт 3452:2020 – сонли стандарти талабларига муовиқ ишлаб чиқарилган.\nЎзбекистонда ишлаб чиқарилган.\nГигиеник юз ниқоби – респиратор/ уч қатламли/ клапанли.\nУч қатламли SSK KN95 гигиеник юз ниқоблари ҳаводаги диаметри 0,1 дан 0,12 мкм гача бўлган коронавирусларни, шунингдек ўлчами 0, 095 мкм эга бўлган, ёғли бўлмаган, зарраларни 95% ни фильтрлаш қобилиятига эга. Шундан келиб чиқган холда, уч қатламли SSK KN95 гигиеник юз ниқобларини инфекцион касалликларга қарши кураршишда ўта самарали восита деб айта оламиз.\nҲавони тозалаш учун клапан.\nНархи: 2 500 сўм.\nНархи: 1 500 сўм.\nЎзбекистон Республикаси ЎзДСт 3452:2020 сонли стандарти талабларига муовиқ ишлаб чиқарилган.\nГигиеник юз ниқоби – Бир марталик/ Уч қатламли/Қолипланган.\nУч қатламли SSK KN95 гигиеник юз ниқоблари ҳаводаги диаметри 0,1 дан 0,12 мкм гача бўлган коронавирусларни, шунингдек ўлчами 0, 095 мкм эга бўлган, ёғли бўлмаган, зарраларни 95% ни фильтрлаш қобилиятига эга. Уч қатламли гигиеник юз ниқоблари инфекцион касалликларга қарши кураршишда ўта самарали воситадир\nКичик қадоқлаш: беш донадан полиэтилен пакетда (коробкада 500 дона)\nНархи 1 000 сўм.\nНархи: 600 сўм.


САМАРҚАНД ТУРИЗМ ШАҲРИГА АЙЛАНАДИ | Хабарлар | Самарқанд вилояти ҳокимлиги\nСАМАРҚАНД ТУРИЗМ ШАҲРИГА АЙЛАНАДИ\nБу эса туризмнинг турли шаклларини илдам ривожлантириш учун зарур шарт-шароитларни яратади.\nЎзбекистон Республикаси Президентининг кейинги бир қатор фармон ва қарорлари вилоятимиз туризм салоҳиятини ривожлантиришда муҳим аҳамият касб этади.\nЎзбекистон туризмни ривожлантириш давлат қўмитасининг вилоят бўлими раҳбари вазифасини бажарувчи Дилшод НАРЗИҚУЛОВ билан суҳбатимиз шу ҳақда.\n– Вилоят ҳудудида 1105 археологик, 670 меъморий, 37 диққатга сазовор жой, 18 монументал, 21 мемориал – жами 1851 та моддий-маданий мерос объектлари мавжуд, – дейди Дилшод Нарзиқулов. – Самарқанд шаҳрининг тарихий қисми 2001 йилда ЮНЕСКОнинг Бутунжаҳон мероси объектлари рўйхатига “Самарқанд – маданиятлар чорраҳаси” номи билан киритилган ва муҳофазага олинган.\nВилоятда туристик хизматлар билан шуғулланиш ҳуқуқига эга бўлган 85 та туристик фирма, 107 та мехмонхона фаолият кўрсатади. Бир вақтнинг ўзида улар томонидан 4500 га яқин сайёҳга хизмат кўрсатиш имконияти мавжуд. Бугунги кунда тарихий-маданий, эко ва агро, гастрономик, экстремал ва бошқа туристик йўналишларни ривожлантиришга алоҳида эътибор қаратилмоқда. Айниқса, зиёрат туризми йўналишида катта салоҳиятга эгамиз.\n– Зиёрат туризми хусусида муфассал айтиб ўтсангиз.\n– Мусулмонлар зиёрат қилиши лозим бўлган бир қанча ислом дини ва таълимоти вакиллари, силсилаи олийга мансуб авлиёлар ҳамда бошқа улуғ зотларнинг мақбаралари Самарқандда жойлашган. Хусусан, Қуръони каримдан кейинги иккинчи муқаддас китоб муаллифи Имом Бухорий, дунёдаги энг катта калом мактабларидан бири Мотрудия асосчиси Имом Мотрудий, силсилаи олийга мансуб Хўжа Аҳрори Валий, пайғамбаримизнинг амакиваччаси Қусам ибн Аббос ва бошқа улуғ зотлар мақбаралари шулар жумласидандир. Ушбу зиёратгоҳлар сайёҳлар энг кўп ташриф буюрадиган қадамжолар ҳисобланади. Масалан, Имом Бухорий ва Шоҳи Зинда мажмуаларини 2017 йилда 1 миллион 200 мингга яқин сайёҳ зиёрат қилди.\nВилоят ҳокимининг ўринбосари республика ишчи гуруҳи таркибида Малайзия ва Индонезияда хизмат сафарида бўлиб, Самарқанднинг зиёрат туризми йўналишидаги имкониятлари, улуғ алломаларимиз меросини тарғиб қилган эди. Сафар давомида ўтказилган музокаралар ўзининг самарасини бера бошлади. Ўз навбатида вилоят ҳокимлиги томонидан манфаатдор ташкилотлар билан зиёрат туризми йўналишида сайёҳларни қабул қилиши белгиланган барча объектлар инвентаризациядан ўтказилиб, мавжуд камчиликларни бартараф этиш бўйича ишлар бшлаб юборилди.\n– Сир бўлмаса айтин-чи, улар қандай камчиликлар эди?\n– Бунинг сирли жойи йўқ. Зиёрат туризмини ривожлантиришда ўзимизга кўринмайдиган камчиликларимизни аниқлаш учун мусулмон давлатлари вакиллари фикрларини ҳам олдик. Масалан, Индонезия ва Малайзия давлатларидан фаолият кўрсатаётган ҳамда энди қурилиши белгиланган меҳмонхоналар бўйича тегишли таклиф ва тавсиялар олдик.\nКеладиган сайёҳлар учун таомномада нон ўрнига қайнатилган гуруч ва аччиқ қалампир бўлиши шарт эканлиги, ресторанларимиз ҳалол таомлар тайёрлашса ҳам «ҳалол» сертификати бўлмаса, хорижий сайёҳни қониқтирмаслиги, санитария-гигиена узелларига алоҳида талаблар борлиги ва бошқа майда, лекин жуда муҳим жиҳатлар аниқланди. Туркия фуқаролари хоналарида «бидэ», япониялик меҳмонларнинг ванна ва душ алоҳида бўлиш бўйича талаблари инобатга олинди.\nЗиёратчиларнинг сони кескин ошиши кутилаётганлигидан хабардор бўлган тадбиркорлик субъектлари бунга катта қизиқиш билдиришмоқда. 2018 йилда 4 та янги ресторан ва кафе қурилади.\nҲозирда вилоятдаги барча меҳмонхона ва бошқа жойлаштириш воситаларида энг камида 30 фоиз хоналари зиёратчилар учун қулайликлар яратиш мақсадида қиблага қаратилган кўрсаткич, жойнамоз ва бошқа зарурий жиҳозлар билан жиҳозланди.\n– Ўзбекистон Республикаси Президентининг 2018 йил 3 февралдаги “Ўзбекистон Республикаси туризм салоҳиятини ривожлантириш учун қулай шароитлар яратиш бўйича қўшимча ташкилий чора-тадбирлар тўғрисида”ги Фармони билан туризм соҳасида фаолият кўрсатаётган тадбиркорлик субъектлари учун янада кўпроқ қулайликлар яратилди. Шундай эмасми?\n– Вилоят ҳокимлиги томонидан туризм соҳаси тадбиркорлик субъектлари билан ҳамкорликда ўтказилган сўровномалар шуни кўрсатдики, аксарият сайёҳлар Ўзбекистонга кириш учун виза олиш қийинлиги ҳамда виза олиш жараёнининг узоқлигидан шикоят қилишган.\nПрезидентимизнинг мазкур фармони билан Исроил, Индонезия, Корея, Малайзия, Сингапур, Туркия ва Япония фуқаролари, шунингдек, мамлакатимизга мунтазам авиақатновларни амалга оширувчи хорижий авиакомпаниялар ҳаво кемалари экипажининг аъзолари учун Ўзбекистон ҳудудига кирган кундан эътиборан 30 кунлик муддатга визасиз режим жорий этилди. Ушбу давлатлар фуқаролари учун виза режимининг бекор қилиниши Ўзбекистонга, хусусан, Самарқанд вилоятига ташриф буюрадиган хорижий сайёҳларнинг сони кескин ошишига олиб келади. Айниқса, Индонезия, Туркия ва Малайзия давлатлари фуқароларини зиёрат – туризм йўналишига кенг жалб этишга замин яратади.\nБу борада вилоятда катта тайёргарлик ишлари олиб борилмоқда. Хусусан, Имом Бухорий мажмуасида катта миқдордаги зиёратчиларни қабул қилишга тайёргарлик ишлари аллақачон бошлаб юборилган. Зиёратчиларни қабул қилиш учун мажмуа атрофида 40 гектар майдонда мусулмончилик талаблари ва «ҳалол» стандартларига асосан 30 га яқин меҳмонхона комплекслари, овқатланиш шохобчалари, дам олиш масканлари, хиёбон, боғлар ва бошқа зарурий инфратузилма иншоотлари қуришга тайёрланмоқда.\nБундан ташқари, Ўзбекистон Республикаси Президентининг 2018 йил 6 февралдаги «Кириш туризмини ривожлантириш чора-тадбирлари тўғрисида»ги Қарори билан шу йилнинг 1 майидан бошлаб транзит бўйича ҳаракатланаётган хорижий йўловчиларга келишлари билан 72 соат муддатга қисқа муддатли кириш визаларини бериш жорий этилади. Ўзбекистон Республикаси Вазирлар Маҳкамаси ҳузуридаги Дин ишлари бўйича қўмитада Зиёрат туризмини қўллаб-қувватлаш бўлими ташкил этилади. Туристлар учун йўналишни мўлжалга олишни енгиллаштириш мақсадида чет тиллардаги (инглиз, рус ва бошқа тилларда) кўрсаткичлар ўрнатилади. Туристлар томонидан жамоат жойлари, бино ва иншоотларни фото ва видео суратга олиш ҳеч қандай чекловларсиз амалга оширилади.\nИчки туризм ҳудудларни барқарор ижтимоий-иқтисодий ривожлантиришнинг энг муҳим омилларидан бири сифатида қаралади. Фуқароларни мамлакатимизнинг маданий-тарихий мероси ҳамда табиий бойликлари билан таништириш мақсадида «Ўзбекистон бўйлаб саёҳат қил» ички туризмни ривожлантириш дастури тасдиқланадиган бўлди. Унга кўра таълим муассасалари ўқувчилари, ташкилотлар ходимлари, етим болалар, кам таъминланган оилалар фарзандлари, ногиронлиги бўлган шахслар, пенсионерлар ҳамда уруш ва меҳнат фахрийлари, фаол хотин-қизлар, маҳалла фаоллари ва ёш оилалар республикамиз бўйлаб туристик экскурсияларга чиқишлари зарурлиги, шунга монанд туристик экскурсия турлари, уларга хизмат кўрсатадиган ташкилот-маҳкамаларнинг мажбуриятлари белгилаб қўйилди.\n– Вилоятимизда тарихий-маданий объектлардан бошқа кўриш мумкин бўлган манзиллар борми?\n– Ҳудудларда 30 га яқин янги истиқболли объектлар, жумладан, Булунғур тумани ҳудудида Амир Темур бобомиз томонидан қурилган кўприк, Хўжа Ҳофиз мақбараси ҳамда илоҳий ҳовуз борлиги аниқланди. Бундан ташқари, Қўшработ туманида эко ва агро туризм имкониятларидан фойдаланмаётганимизни англадик. У ерда Пангат, Қизилбел, Қоратош, Жонбулоқ ҳудудларида экстремал туризм йўналишини жорий этиш, айнан шу жойларда лочин овини ташкил этиш, Каттақўрғон сув омбори атрофида туристик рекреацион зона яратиш, бу ерда маҳаллий ва хорижий туристлар учун барча шарт-шароитларни яратиш бўйича режаларни белгилаб олдик. Омборнинг шарқий қисмида ёшлар туризми йўналишида ёшлар иттифоқи вилоят бўлими билан ҳамкорликда «Ёшлар» ёзги туристик базасини яратиш режамиз ҳам бор.\n– Сайёҳлар оқимининг кўпайиши, албатта, ўша мамлакатлардаги туристик компания ва агентликлар ўртасидаги ҳамкорлик билан белгиланади. Бу борада аҳвол қандай?\n– Ўтган уч ой давомида фақатгина туризм йўналиши бўйича 25 дан кўпроқ делегация вилоятимизга ташриф буюрди. Хусусан, Туркия давлатининг иккита йирик туроператорлари ва оммавий ахборот воситалари вакиллари, турк таржимон-гидларни тайёрлаш маркази президенти ва профессори, Исроил давлатининг ОАВ вакиллари, Хитой, Индонезия, Татаристон, Испания тадбиркорлари ташрифлари давомида нафақат музокаралар ўтказишди, балки уларнинг инфраструктура бўйича фикрлари олинди. Бундан ташқари, Самарқанд шаҳри Хитойнинг Сиань, Германиянинг Бремен, Бельгиянинг Льеж, Бразилиянинг Рио-де-Жанейро, Покистоннинг Лахор, Болгариянинг Плавдив, Россиянинг Красноярск ва Самара, Франциянинг Лион, Италиянинг Флоренция, Кореянинг Кёнджу ва бошқа шаҳарлари билан биродарлик алоқаларини ўрнатган. 2018 йилда мана шу қардош шаҳарлар билан алоқаларни жонлантириш, икки томонлама ҳамкорликни кенгайтириш, айниқса, туристларни кўпроқ жалб қилиш чоралари кўрилмоқда. Жорий йилда Испаниянинг Валенсия, Япониянинг Нара, Туркиянинг Истанбул шаҳарлари билан ҳам Самарқанд ўртасида биродарлик алоқалари ўрнатилган. Бу борада дипломатик ваколатхоналаримиз орқали белгиланган тартибда музокаралар олиб борилмоқда.\n– Меҳмонларни кутиб олиш, жойлаштириш борасида қандай ишлар белгиланмоқда?\n– Вилоятимиз бўйича бугунги кунда юздан ортиқ мемонхона рўйхатдан ўтган бўлиб, бир вақтнинг ўзида тўрт минг нафар меҳмонни жойлаштириш имконига эгамиз. Бироқ шу йилнинг январь ойида ўтказилган йиғилишда вилоятимиздаги меҳмонхоналар халқаро андазаларга тўла жавоб бермаслиги кўрсатиб ўтилди. Жумладан, мавжуд меҳмонхоналарнинг 9 таси 4 юлдузли, 16 таси 3 юлдузли бўлиб, қолганлари майда меҳмонхоналар ҳисобланади. Шу сабабли 2018-2019 йилларда барча талабларга жавоб берадиган 23 та янги меҳмонхона қурилади.\nБундан ташқари, жорий йилда «Афросиёб Палас» меҳмонхонаси реконструкция қилиниб, яна 500 нафар сайёҳни жойлаштириш имконияти яратилади. Туманларда катта меҳмонхоналар қуриш иқтисодий жиҳатдан норентабелли бўлгани сабабли уй-меҳмонхоналарни ривожлантиришга эътибор қаратиляпти. Шу йилда Қўшработ, Ургут ва Самарқанд туманларида 30 та ана шундай меҳмонхона барпо этилади.\nТуризм узоқ муддатли инвестицияларни талаб қиладиган соҳа ҳисобланади. Масалан, энди қуриб фойдаланишга топширилган меҳмонхоналар ўзини оқлаши учун 7-10 йил керак бўлади. Бугунги кунга қадар туризм соҳасида фаолият кўрсатаётган тадбиркорларни қўллаб-қувватлаш учун алоҳида молиявий дастак мавжуд эмас эди. Президентимизнинг фармони билан тадбиркорларга икки томонлама енгиллик яратилди. Янги қурилаётган меҳмонхоналарга узоқ муддатли ҳамда имтиёзли кредит линияси ташкил этилди. Ушбу кредит линиясидан унумли фойдаланиб, вилоятдаги меҳмонхоналарда ўринлар сони йил охиригача 6 мингга етказилади.\n– Туроператорлар билан ишлаш қай йўсинда йўлга қўйилган?\n– Бугунги кунда вилоятимизда 85 та туристик фирма фаолият кўрсатмоқда. Мазкур фирмаларнинг тажриба ва имкониятларидан кенг фойдаланиб, давлат-хусусий шериклик тамойили асосида ишларни ташкиллаштирмоқдамиз. Яъни туристик фирмаларни энг катта бозори (давлати)дан келиб чиқиб, уларни гуруҳларга ажратиб, Индонезия, Туркия ва Малайзия билан зиёрат туризми йўналишида ҳамкорлик қилиш учун бириктирдик. Эндиликда турфирмалар номи зикр этилган юқори давлатларга ўзининг вакилини жўнатиб, Самарқандга ташкилий равишда туристларни юборишга амалий ёрдам бериши тизими йўлга қўйилади.\n– Самарқанд шаҳрига ташриф буюрувчи сайёҳларнинг асосий қисми ҳаво кемалари орқали келишади. Бу борада Самарқанд халқаро аэропорти муҳим роль ўйнайди. Шундай эмасми?\n– Мазкур масала Президентимизнинг 2018 йил 3 февралдаги «Ўзбекистон Республикаси туризм салоҳиятини ривожлантириш учун қулай шароитлар яратиш бўйича қўшимча ташкилий чора-тадбирлар тўғрисида»ги Фармонида ўз ифодасини топган. Бугунги кунда аэропорт ҳафтасига 30 га яқин маҳаллий ва хорижий йўналишда авиақатновларни амалга ошираётган бўлса, мазкур фармон билан яратилган имкониятлардан кенг фойдаланиш кўзда тутилган. Жумладан, 2018 йилда Индонезия билан тўғридан-тўғри авиақатнов ўрнатилади. Татаристон пойтахти Қозон шаҳри билан қатнов тикланади. Россиянинг Екатеринбург шаҳри билан ҳам қатнов йўлга қўйилади. Туркиянинг Истанбул шаҳри билан авиақатнов «Ўзбекистон ҳаво йўллари» томонидан шу йилнинг февраль ойидан бошлаб ҳафтасига 2 марта амалга оширилади. Бундан ташқари, Туркиянинг «TurkishAirlines» авиакомпанияси ҳафтасига 3 та рейс ташкил этиш таклифи билан чиққан.\nҚозоғистоннинг Олмаота ва Тожикистоннинг Душанбе шаҳарлари билан аввал чартер рейсларни амалга ошириш, жорий йилнинг охиригача эса тўғридан-тўғри авиақатновларни ташкил этиш масалалари кўрилмоқда.\n– Демак, келгусида хорижий сайёҳлар сони янада кўпаяр экан-да?\n– Албатта. 2017 йил мобайнида вилоятимизга 1 миллион маҳаллий, 249 мингдан ортиқ хорижий сайёҳ ташриф буюрган бўлса, шу йилнинг ўзида меҳмонларимиз сонини бир неча баробар ошириш чоралари кўрилмоқда. Жорий йилда туристик хизматлар экспорти географиясининг Индонезия, Малайзия, Сингапур, Австралия каби давлатлар ҳисобига кенгайиши кутилмоқда. Шунингдек, йил давомида Россия, Жанубий Корея, Япония, Хитой каби давлатлардан сайёҳларни жалб этиш бўйича ишчи гуруҳлар тузилган. Улар мазкур масала юзасидан иш олиб бормоқда.\nМен бугунги кунда Самарқанд туризм салоҳиятини янада ошириш имконини берадиган осори-атиқаларимиз, бошқа қадамжоларимиз, шунингдек, барпо этилаётган «Самарқанд сити» – туристик шаҳарча хусусида тўхталмадим. Бу борада юқорида номи қайд этилган Президентимиз фармон ва қарорларида муфассал баён этилган. Умуман, сайёҳлар оқимини кўпайтириш ўзимизга ҳам боғлиқ. Мавжуд обидалар, қадамжолар, зиёратгоҳлар ва бошқа сайёҳлик иншоотлар жозибадорлигини янада оширишга ҳисса қўшсак, шубҳасиз, мақсадимизга эришамиз ва Самарқанд ҳақиқий туристлар шаҳрига айланади.\nСуҳбатдош: Адҳам Ҳайитов.\nОхирги ўзгариш: 16/02/2018 11:52. Кўрилганлиги: 861\nМатериал манзили: https://samarkand.uz/press/news/samarqand-turizm-shahriga-aylanadi


Ўзбекистонда доллар курси ошишдан тўхтади - Zamin.uz\nЎзбекистонда доллар курси ошишдан тўхтади\nАҚШ долларининг расмий курси 125 кунда биринчи бор ўсишдан тўхтаб, 2,2 сўмга пасаймоқда, деб ёзади Turon24. Прогнозга кўра, душанба (10 декабрь)дан доллар курси 8312,6 сўмга тенг бўлади. Бу ҳақда валюта биржасида савдо якунлари далолат беради.\nЎзбекистонда доллар курси охирги 18 ҳафта давомида муттасил ошиб келган эди. Жорий йилнинг 7 августида долларнинг энг паст курси – 7783 сўм даражасида қайд этилган бўлса, 4 ой давомида доллар 531 сўмга қимматлашиб, ўтган ҳафтада унинг курси 8314 сўмга етган.\nМарказий банк сентябрда доллар курсининг ошиб кетиши сабабини тушунтирган эди. Унга кўра, Ўзбекистонда АҚШ доллари курсининг ошиши мамлакатнинг энг йирик савдо ҳамкорлари – Россия, Қозоғистон, Хитой ва Туркияда рўй бераётган девальвациянинг оқибатида рўй берди. “Замин” янгиликларини “Одноклассники”да кузатиб боринг\nЯнгиликлар » Иқтисодиёт » Ўзбекистонда доллар курси ошишдан тўхтади


28.11.2021 18:01 0 2639\nПекин аэронавтика ва астронавтика университети олимлари бананда радиация қаердан келиб чиқишини тушунтириб берди. Уларнинг сўзларига кўра, мева таркибидаги калий-40 туфайли озроқ ионлаштирувчи нур таратади, дея хабар беради WeChat ижтимоий тармоғи.\nФизика фанлари номзоди Чжан Сяотянь ва биотиббиёт муҳандислиги фанлари доктори Лиао Цзе бананни энг радиоактив мева деб атади. Унинг таркибида кимёвий элементнинг радиоактив изотопи калий-40 бўлиб, у ионлаштирувчи нурланишнинг энг катта табиий манбаи ҳисобланади.\nБироқ бананлар одам организмига зарар етказмайди, чунки улар таркибида калий-40 минимал миқдорда мавжуд.\n«У саратонни келтириб чиқариши мумкин бўлган нурланиш дозаси билан таққослаганда чанг заррасига ўхшайди», – дея таъкидлади мутахассислар.\nБанан эквиваленти радиация дозаларини ўлчаш учун ишлатилади: у радиация миқдорини истеъмол қилинган мевалар сонига кўра аниқлайди.\nШундай қилиб, битта мевани истеъмол қилган одам тахминан 0,0778 микрозиверт (радиация ўлчов бирлиги) олади. Шу билан бирга, кўкрак қафаси компьютер томографияси 70 минг бананга тенг. Aтом электр станциясининг атроф-муҳитга максимал мумкин бўлган радиация таъсири йилига 2,5 минг, радиациянинг ҳалокатли дозаси эса 35 миллион бананга етади.\nМутахассисларнинг эслатишича, радиация ҳамма жойда одамларни ўраб олган. Шундай қилиб, электрон ва маиший техника, жумладан, мобиль телефонлар, компьютерлар, телевизорлар, микротўлқинли печлар, чироқлар ва бошқа қурилмалар ионлаштирувчи нурланиш манбаи ҳисобланади.


КХШТ тинчликпарвар қўшинлари вазифаларни бажаришга киришди\nҚозоғистонда КХШТ тинчликпарвар қўшинлари вазифаларни бажаришга киришди - видео\nБеларус, Қирғизистон ва Тожикистондан тинчликпарвар кучлар Қозоғистонга етиб келди\nРоссия ҳарбий космик кучларига қарашли самолётларда Қозоғистонга Россия, Беларус, Арманистон, Қирғизистон ва Тожикистондан КХШТ тинчликпарвар кучлари бўлинмалари олиб келинди. Умуман олганда, мамлакатда уч мингга яқин кишидан иборат коалиция кучлари бўлади.Тинчликпарвар кучлар сони оширилиши мумкин, деб қайд этилди КХШТда. Тинчликпарвар кучлар фақат Қозоғистондаги стратегик обектларни қўриқлаш билан шуғулланади, деб аниқлик киритилди.\nмултимедиа, қозоғистон, оммавий тартибсизлик, видео\nТинчликпарвар кучлар фақат Қозоғистондаги стратегик объектларни қўриқлаш билан шуғулланади.\nРоссия ҳарбий космик кучларига қарашли самолётларда Қозоғистонга Россия, Беларус, Арманистон, Қирғизистон ва Тожикистондан КХШТ тинчликпарвар кучлари бўлинмалари олиб келинди. Умуман олганда, мамлакатда уч мингга яқин кишидан иборат коалиция кучлари бўлади.\nТинчликпарвар кучлар сони оширилиши мумкин, деб қайд этилди КХШТда. Тинчликпарвар кучлар фақат Қозоғистондаги стратегик обектларни қўриқлаш билан шуғулланади, деб аниқлик киритилди.


Артета: «Агрессив ҳаракат қилдик, яккакурашларда ғалаба қозондик. «Арсенал» доим шундай ўйнаши керак»\nфото: Mirror footbal\n«Арсенал» бош мураббийи Микель Артета АПЛ 9-туридан ўрин олган «Астон Вилла»га (3:1) қарши ўйиндан сўнг ўз фикрлари билан ўртоқлашди.\n«Ўйинни қандай бошлаганимиз, тезлигимиз ва устунлигимиздан мамнунмиз. Натижа кўрсатмоқчи эдик. Жамоамдан фахрланаман. Агрессив ҳужумлар уюштирдик ва барча яккакурашларда ғалаба қозондик. Доим шундан ўйнашимиз керак. Рақибга қандай ҳужум қилиш ҳақида аниқ тасаввурга эга бўлганимизда шундай бўлади.\n1:0 ҳисоби муаммоли, иккинчи гол фойдали бўлди. Бундан кўпроғига лойиқмиз. «Вилла» — яхши жамоа. Агар улар сизнинг жарима майдончангизда тўпга эгалик қилса, бу муаммоларга олиб келиши мумкин», — дея Артетанинг сўзларини келтиради ВВС.


САЙЛОВЛАРДА ФАОЛ ИШТИРОК ЭТИШ - Ўзбекистон овози газетаси\nСАЙЛОВЛАРДА ФАОЛ ИШТИРОК ЭТИШ\nсиёсий ҳуқуқларни амалга оширишнинг муҳим шаклидир\nЎзХДП Марказий Кенгаши «Фаол аёллар» қаноти ташаббуси асосида «Сайловларда хотин-қизлар ва ёшларнинг муносиб иштирокини таъминлаш» мавзусида давра суҳбати ўтказилди. Унда партия Марказий Кенгаши масъул ходимлари, Олий Мажлис Қонунчилик палатасидаги фракцияси аъзолари, халқ депутатлари Тошкент шаҳар Кенгаши депутатлигига кўрсатилган номзодлар, хотин-қизлар ва ёшлар иштирок этди.\nСўзга чиққанлар мамлакатимизда хотин-қизларнинг ижтимоий-сиёсий фаоллигини ошириш борасида олиб борилаётган саъй-ҳаракатлар, депутатликка номзодларнинг камида 30 фоизини хотин-қизлар ташкил этиши шартлиги тўғрисидаги қонуний меъёрнинг аҳамияти ва аёлларнинг вакиллик ҳокимиятида иштирокини мустаҳкамлашдаги ўрни ҳақида алоҳида тўхталиб ўтди.\nҲафиза КАРИМОВА, Олий Мажлис Қонунчилик палатаси депутати, ЎзХДП фракцияси аъзоси:\n— Юртимизда демократик тамойиллар изчиллик билан ҳаётга татбиқ этилаётганини хотин-қизларнинг сиёсий ҳуқуқларини таъминлашга қаратилган ислоҳотлар ҳам яққол кўрсатиб турибди. Энг муҳими, бу масала бевосита сайлов тизимига ҳам тааллуқли. Чунки хотин-қизлар ҳам барча сайловлар ва референдумларда овоз бериш ҳамда сайланадиган органларга сайланиш, ҳукумат сиёсатини шакллантириш ва амалга оширишда ҳамда давлат лавозимларини эгаллашда иштирок этиш ҳуқуқига эга. Хотин-қизларнинг сайлов ва сайланиш ҳуқуқидан хабардор бўлиши уларнинг ижтимоий-сиёсий фаоллигини оширишга хизмат қилади. Шунинг учун, мамлакатимизда жорий йил охирида бўлиб ўтадиган сайловларга қизғин тайёргарлик кўрилаётган айни кунларда хотин-қизлар фаоллигини, сиёсий ва ҳуқуқий маданиятини ошириш, уларга сайлов ҳуқуқларини тушунтириш муҳим вазифалардан биридир.\n— Албатта, тўғри таъкидланди, сайлов кампанияси қизғин паллага кирган ҳозирги кунда аёллар фаоллиги ниҳоятда муҳим аҳамиятга эга. Шунинг учун биз депутатликка номзоди кўрсатиладиган аёллар билан ишлаш, сайловолди рақобат жараёнида уларнинг фаоллигини янада кучайтириш, сайловчилар билан учрашувларни юқори савияда ташкил этиш масалаларига алоҳида эътибор қаратаяпмиз. Бундан ташқари, сайловларда иштирок этадиган партиянинг кузатувчиси ва ваколатли вакилларини тайинлашда фаол аёлларни кенг жалб этиш, уларга бу борадаги вазифалари кенг бўйича тушунча бериш муҳим вазифа ҳисобланади.\nТадбир сўнггида иштирокчиларни қизиқтирган саволларга депутатлар жавоб беришди. Сайлов қонунчилигига киритилган ўзгартишлар, хотин-қизлар манфаатини ҳимоя қилиш бўйича олиб борилаётган ишлар бўйича фикр-мулоҳазалар билдирилди.\nЎзХДП ташаббуси билан бундай тадбирлар Тошкент вилоятининг Пскент туманида, Жиззах шаҳрида, Сурхондарё вилоятининг Термиз туманида, Фарғона ва Навоий шаҳарларида ҳамда бошқа ҳудудларда ҳам ўтказилди.


Божхона назоратининг техник воситалари кўргазмаси бўлиб ўтди\nБожхона назоратининг техник воситалари ...\nДунё аҳолисининг қарийб 20 фоизини ёшлар ташкил қилади. Ўзбекистонда эса бу кўрсаткич 60 фоиздан ошади. Ёшлар халқимиз, давлатимизнинг бебаҳо бойлиги. Улар учун барча шарт-шароит яратилган, имкониятлар эшиги кенг очилган.\nШу ўринда бугунги кунда ёшлар билан боғлиқ олдимизда турган долзарб вазифаларга тўхталиб ўтсак. Хусусан, ёшларни ватанпарварлик руҳида тарбиялаш, уларнинг жисмоний жиҳатдан етуклиги, касб-ҳунар эгаллаши, ҳуқуқлари таъминланишига эътибор янада кучайтирилиши зарур.\nЖорий йилнинг 27 июнь куни Президентимиз Шавкат Мирзиёев томонидан қабул қилинган “Yoshlar – kelajagimiz” Давлат дастури тўғрисида”ги Фармони бу борада олиб борилаётган кенг кўламдаги ислоҳотларнинг мантиқий давоми бўлди.\nМуҳтарам Президентимиз таклифи билан 30 июнь – “Ёшлар куни” этиб белгилангани ёшлар учун ўзига хос қувончли байрам бўлиши билан бирга, уларни янги, юксак марраларга чорлаб, Ватанга садоқатини янада кучайтираётгани байрам тадбирларида намоён бўлмоқда.\nБайрамнинг асосий тадбирлари Урганч шаҳрининг Жалолиддин Мангуберди ва “Авесто” боғларида бўлиб ўтди. Ҳарбий техника ва қуроллар кўргазма, ҳарбийларнинг кўргазмали чиқишлари намойиш этилиб, масофага югуриш марафони уюштирилди.\nШунингдек, байрамда Ўзбекистон мудофаасига кўмаклашувчи “Ватанпарвар” ташкилоти вилоят кенгашининг ўқув-спорт техника клубларининг чиқишлари намойиш этилди.\nҲарбий техника ва қуроллар кўргазмасида вилоят божхона бошқармаси ходимлари ҳам божхона постларида қўлланиладиган назорат техник воситаларни қўлланилиши бўйича ёшларга батафсил маълумот беришди.


Вазн ўзгармай тураверса нима қилиш керак 17-09-2021, 21:39 | Zamin.uz\n10:32 / 14.09.2021\nВазн ташлашга қарор қилган бўлсангиз кутилган натижага эришиш осон бўлмаслигига тайёр бўлинг. Аввалига жараён жуда ҳам жадал кечади, аммо мақсадга эришишга бироз қолганида ўзгариш кўзга ташланмайди. Бунга эса ўз навбатида бир қанча сабаблар бўлиши мумкин. Уларнинг орасида энг кўп тарқалганларини эътиборингизга ҳавола қиламиз.\nТаркибида углевод, айниқса, тез сингадиган углевод бўлган таом қондаги қанд миқдорининг кескин кўпайишига олиб келади. Унинг ортидан камайиши ҳам кузатилади ва оқибатда сиз очликни такрор ҳис қиласиз. Зарарли углеводлар, яъни шакар, оқ ун ва ундан тайёрланадиган маҳсулотлардан тийилиш керак, аммо углеводлардан буткул воз кечиш ярамайди. Донли ва бошқа маҳсулотлар таркибидаги секин сингадиган углеводлар организм фаолияти учун муҳим саналади.\nҲатто тўғри овқатланган тақдирда ҳам, спорт билан шуғулланишга етарлича вақт ажратмасангиз, вазн ўзгармаслиги мумкин. Калория танқислиги бўлганда организм аввалига мушаклар, кейин эса ёғларни йўқотиш керак, деб ҳисоблайди. Айнан шу сабаб ҳам озиш жараёнида куч сарфланадиган машғулотлар билан шуғулланиш керак. Мушаклар қанча кўп бўлса, метаболизм шунча яхши бўлади.\nИстеъмол маҳсулотларига эътибор бериш\nСтатистика маълумотларига кўра, 80 фоиз одам кундалик ратционидан ўрин олган маҳсулотлари қанча калорияга эга эканлиги ҳақида бехабар. Еяётганингиз камдек туюлса, кун давомида нималар истеъмол қилганингиз ҳақида бош қотириб кўринг. Бунинг учун кундалик тутишингиз ёки махсус мобил иловалардан фойдаланишингиз мумкин. Бир қарашда фойдали туюлган аксарият маҳсулотларда шакар ва ёғ бисёр бўлади. Овқатланишингизни ҳеч бўлмаганда бир ҳафта давомида таҳлил қилиб кўринг, балки нима учун вазн камаймаётгани ҳақидаги саволга шу орқали жавоб топишингиз мумкин.\nКўпроқ оқсил истеъмол қилинг\nОқсилдан ташкил топган аминокислоталар организм учун муҳим саналади. Улар метаболизмни сезиларли даражада жадаллаштиради. Кунлик калория миқдорини назорат қилган билан, оқсил истеъмолига эътибор қаратилмаса, озиш жараёни секинлашади. Оқсилни парчалаш учун организм углевод ва ёғлардан кўра 20-30 фоиз кўп энергия сарфлайди. Қолаверса, оқсил мушаклар массасини сақлашга ёрдам беради.\nИнтервал очликни синаб кўринг\nИнтервал оч қолиш тизими ЖССТ мутахассислари, парҳезшунослар ва нутрициологлар орасида аллақачон машҳурликка эришган. Бунда кун икки қисмга бўлинади, биринчисида овқатланса бўлади, иккинчисида эса йўқ. Тизимлар турлича бўлади: улардан энг оддийси 14 ёки 16 соат оч юриш, қолган 10 ёки 8 соатда эса овқатланишдан иборат. Бундай овқатланиш тизими метаболизмни яхшилашга ва вазн ташлашни жадаллаштиришга ёрдам беради. Интервалга амал қилиш учун мобил илова юклаб олиш тавсия қилинади.\nУйқу етишмаслиги организм учун стресс, унга табиий реакция эса овқатланиш бўлади. Ўтказилган сўнгги тадқиқотга кўра, уйқу етишмаслиги организм фаолиятида ҳужайра даражасидаги ўзгаришларга олиб келиши, шунингдек, гормонал фонга ҳам таъсир қилиши аниқланган. Очликни рағбатлантирувчи грелин гормони уч карра кўп миқдорда ажралади, оқибатда ҳаддан ортиқ овқатланиш эҳтимоли ортади. Статистик маълумотларга кўра, уйқусиз тундан кейин одам меъёрдаги уйқудагидан ўртача 385 ккал кўп овқатланади.\nРақамларга эътибор берманг\nВазн кўрсаткичининг ўзгармагани прогресс бўлмаётганини билдирмайди. Вазн тиббий меъёр чегарасида бўлса, сўнгги килолардан қутулиш мураккаб бўлади. Шунга қарамай, мушаклар массаси ва ёғ, шунингдек, организмнинг аҳволи ўзгариши ва ташқи кўриниш яхшиланиши мумкин. Асосий мақсад рақамлар эмас — гўзал ва соғлом тана. Шу сабаб ҳам килолар кўрсаткичига эмас, танадаги ўзгаришларни кузатишга ҳаракат қилинг. “Замин” янгиликларини “Инстаграм”да кузатиб боринг\n17-09-2021, 19:51, Жамият\nЯнгиликлар » Ҳаёт тарзи » Вазн ўзгармай тураверса, нима қилиш керак?


АҚШ осмонида узунлиги 80 километр келадиган ғайриоддий объект кузатилди - Zamin.uz\n00:45 / 14.12.2018\nАҚШ об-ҳаво миллий хизмати 5 соат давомида радарлар экранидан кетмаган ғайриоддий объект ҳақида маълум қилишди. Хизмат ходимлари бу ҳодисанинг табиатини билиш мақсадида твиттерда мутахассисларга мурожаат қилишган.\nМиллий хизматда маълум қилинишича, осмонда объект кузатилган вақтда аниқ булут бўлмаган. Бу ҳодисани Оуэнсборо ва Мэдисонвилл аҳолиси ҳам кузатган. Объект анча тез ҳаракатланган.\nДовуллар ортидан “ов қилувчилар” дастлаб бу объектни ҳарбийлар томонидан қўлланувчи радиолокацион чоралар деб ўйлашган. Бунда самолёт радардан узоқлашганда ўз атрофида алюминий булут ҳосил қилади. Ушбу ғайритабиий объект яқинида ҳарбий база жойлашган бўлган. Бироқ алюминий ярим соат ичида чўкади, шу сабабли бу вариант истисно қилинган.\nЯна бир тахминда объект қушларнинг улкан тўдаси бўлиши мумкинлиги айтилган. Бироқ орнитологлар бундай ўлчамдаги ва бундай зичликдаги қушлар тўдаси бўлмаслигини айтишган.\nОхирги тахминда объект химиотрасс (оккупацион давлат йўловчи самолётлардан кимёвий моддалар сочиши ҳақидаги уйдирмалар) бўлиши мумкинлиги фараз қилинган. Бироқ уни радарлар қандай кўргани жумбоқ бўлиб қолган. Мутахассислар сирли ҳодиса нима эканлиги ҳақида бош қотиришда давом этмоқдалар. Одатда бундай ҳодисалар сир тутилиши сабабли миллий хизматнинг бундай аномал объектнинг кузатилганини расман маълум қилгани ҳам таажжублантирган. “Замин” янгиликларини “Telegram”да кузатиб боринг\nЯнгиликлар » Дунё » АҚШ осмонида узунлиги 80 километр келадиган ғайриоддий объект кузатилди


Коронавирусга такроран чалинган олим нега бундай бўлишининг сабабини тушунтирди - Zamin.uz\n12:10 / 27.08.2020\nКоронавирусга такроран чалинган москвалик олим Антон Ершов инфекцияни бошдан ўтказган одамлар нега яна унга чалинишларининг сабабини тушунтирди.\n“Биринчи касалланишимдан кейин 2-3 ой давомида мен деярли ҳеч нарсадан қўрқмай юрдим, беморлар билан алоқада бўлдим, такроран касалланмадим. Бироқ 4-ойга келиб мендаги антитаналар миқдори кескин камая бошлади. Иммунологияда бир қоида бор: одам инфекцияни енгил кечирса, ундаги ҳимоя кучсиз шаклланади, оғир кечирса эса яхши шаклланиб, узоқ вақтга етади ва антитаналар миқдори кўп бўлади”, деб таъкидлаб ўтган мутахассис.\nМутахассисларнинг фикрича, назарий жиҳатдан коронавирусга учинчи марта ҳам чалиниш мумкин, бироқ ҳали бундай ҳолатлар қайд этилмаган. Хавфларни фақатгина эмлаш камайтириши мумкин - бунда мутахассислар деярли якдиллар. «Замин» янгиликларини «Вконтакти»да кузатиб боринг\n5-07-2020, 17:23, Дунё\n3-04-2020, 07:43, Дунё


ОАВ: Жо Байден Исроил бош вазири билан музокаралар вақти ухлаб қолди — видео - 30.08.2021, Sputnik Ўзбекистон\nОАВ: Жо Байден Исроил бош вазири билан музокаралар вақти ухлаб қолди — видео\nАмерика етакчиси яна жамоатчилик нишони остида қолди. Бу сафар - Исроил бош вазири Нафтали Беннет билан ўтказилган матбуот-анжумани вақтида юз берган ноқулай... 30.08.2021, Sputnik Ўзбекистон\nЕтакчилар учрашув вақтида америка ва исроил халқи ўртасидаги муносабатларнинг янги босқичини муҳокама қилганлар.Ҳаммаси яхши кечаётгандек эди, Байденнинг ухлаб қолганини ҳисобга олмаганда. Ҳарҳолда маҳаллий ОАВлар шундай хабар тарқатдилар.Тарқатилган кадрларга кўра, Оқ уй раҳбари қимирламаган ва кўзлари юмиқ ҳолда ўтирибди, бу вақтда эса унинг шериги тинимсиз гапиришда давом этмоқда.Байден ростдан ҳам ухлаётгандек таассурот уйғотди. Бу бир дақиқача давом этди, деб ёзади Express нашри.Аммо интернет фойдаланувчиларининг айримлари америка етакчисининг ёнини олишга шошилган. Уларга кўра, интернетда тарқатилган видео ўта паст сифатда бўлгани учун бундай деб ишонч билан айтиш мумкинмас.C-SPAN телетармоғининг юқори сифатли видеосида Байден уйғоқлигини кўриш мумкин. У ҳатто қўлларини қимирлатиб, кўзларини пирпиратган. Сўнгра, исроил бош вазири гапини тугатиши билан, унга жавоб қайтарган.Шуниси қизиқ-ки, ўз вақтида Дональд Трамп Байден оммавий тадбирларда ухлаб қолиши ҳақида ҳазил қилган эди. Оқ уй раҳбари Трампдан ҳатто "Уйқусираган Жо" лақабини олган эди.РФ президенти Владимир Путин, ўз навбатида, "Байденнинг Россия ва Америка матбуоти томонидан чизиладиган сурати ҳақиқатга мутлақо мос эмаслиги" ҳақида гапирган эди.\n12:41 30.08.2021 (янгиланди: 13:30 30.08.2021)\n© Sputnik / Twitter / Cicely Davis\nАмерика етакчиси яна жамоатчилик нишони остида қолди. Бу сафар - Исроил бош вазири Нафтали Беннет билан ўтказилган матбуот-анжумани вақтида юз берган ноқулай ҳолат туфайли.\nЕтакчилар учрашув вақтида америка ва исроил халқи ўртасидаги муносабатларнинг янги босқичини муҳокама қилганлар.\nҲаммаси яхши кечаётгандек эди, Байденнинг ухлаб қолганини ҳисобга олмаганда. Ҳарҳолда маҳаллий ОАВлар шундай хабар тарқатдилар.\nТарқатилган кадрларга кўра, Оқ уй раҳбари қимирламаган ва кўзлари юмиқ ҳолда ўтирибди, бу вақтда эса унинг шериги тинимсиз гапиришда давом этмоқда.\nТрамп Байденни шармандаларча истеъфога чиқишга чақирди\n16 Август, 11:21\nБайден ростдан ҳам ухлаётгандек таассурот уйғотди. Бу бир дақиқача давом этди, деб ёзади Express нашри.\nАммо интернет фойдаланувчиларининг айримлари америка етакчисининг ёнини олишга шошилган. Уларга кўра, интернетда тарқатилган видео ўта паст сифатда бўлгани учун бундай деб ишонч билан айтиш мумкинмас.\nC-SPAN телетармоғининг юқори сифатли видеосида Байден уйғоқлигини кўриш мумкин. У ҳатто қўлларини қимирлатиб, кўзларини пирпиратган. Сўнгра, исроил бош вазири гапини тугатиши билан, унга жавоб қайтарган.\nШуниси қизиқ-ки, ўз вақтида Дональд Трамп Байден оммавий тадбирларда ухлаб қолиши ҳақида ҳазил қилган эди. Оқ уй раҳбари Трампдан ҳатто "Уйқусираган Жо" лақабини олган эди.\nРФ президенти Владимир Путин, ўз навбатида, "Байденнинг Россия ва Америка матбуоти томонидан чизиладиган сурати ҳақиқатга мутлақо мос эмаслиги" ҳақида гапирган эди.


Закот берувчи ва олувчи одоблари\nЖобир ибн Атийкдан, у отасидан ривоят қилинади:\n«Келажакда ҳузурингизга ёмон кўрилган жамоатлар келадилар. Бас, қачонки улар сизга келсалар, уларни табрик ила кутиб олинглар. Улар билан талаб қилган нарсалари орасини очиб қўйинглар. Агар адолатли бўлсалар, ўзларига фойда. Агар зулм қилсалар, зарари ҳам ўзларига. Уларни рози қилинглар. Албатта, сизнинг закотингизнинг тугал бўлиши уларнинг ризосига боғлиқ. Улар сизнинг ҳақингизга дуо қилсинлар», дедилар».\nШарҳ: ҳадиси шарифдаги «ёмон кўрилган жамоатлар»дан мурод, закот йиққани келадиган закотчилардир.\nЗакотчиларнинг закот йиққани келишлари ҳаммага ҳам ёқавермайди. Лекин закот берувчи кишилар одобли бўлишлари керак. Закот олгани келган закотчининг муомаласини яхшилаш учун закот берувчи қуйидаги одобларга риоя қилиши керак:\n1. Закотчини очиқ чеҳра билан, табрик сўзлари ила кутиб олиши лозим.\n2. Закотчига закотни осонлик билан, тўғри ҳолда ҳисоб-китоб қилиб олишига шароит яратиб бериш керак.\n3. Закотчини шариат кўрсатмаси бўйича рози қилишга ҳаракат қилиши керак.\n4. Закотчи қайтиб кетаётиб, «ҳақиқий мусулмон экансан, қани энди бошқа закот берадиганлар ҳам сенга ўхшаган бўлса эди», деб дуо қиладиган муомала қилиш керак.\nШу билан бирга, ҳадисда закотчилар риоя қилиши лозим бўлган энг муҳим нарса – адолатли бўлиш ҳақида ҳам таъкидланган. Чунки адолат қилса, закотчининг ўзига фойда, зулм қилса, ўзига зарар!\nЖарир ибн Абдуллоҳ розияллоҳу анҳудан ривоят қилинади:\n«Аъробийлар Набий соллаллоҳу алайҳи васалламга шикоят қилиб:\n«Садақачилардан баъзи одамлар келиб бизга зулм қиладилар», дейишди. У зот соллаллоҳу алайҳи васаллам:\n«Садақачиларингизни рози қилингиз!» дедилар.\n«Набий соллаллоҳу алайҳи васалламдан буни эшитганимдан бошлаб мендан садақачи фақат рози бўлиб қайтди», деди».\n«Қачон олдингизга садақачи келса, фақат рози бўлиб қайтсин», дейилган.\nШарҳ: Ушбу ривоятдан садақачининг устидан шикоят қилиб борган одамларга раҳбар киши насиҳат қилиб туриши кераклиги маълум бўлади.\nЗакот берувчилар эса, ўзларининг қизғанчиқлик ёки бошқа номаъқул одатлари билан садақа йиққани келган кишиларни хафа қилишлари керак эмас. ҳамма Жарир ибн Абдуллоҳ розияллоҳу анҳуга ўхшаб, садақачи рози бўлиб қайтишига ҳаракат қилгани маъқул.\nАмр ибн Шуайбдан, у отасидан, отаси бобоси розияллоҳу анҳумдан ривоят қилинади:\n«Олиб келиш ҳам йўқ, четга чиқиш ҳам йўқ. Садақалари фақатгина ҳовлиларида олинади», дедилар».\nШарҳ: Ушбу ҳадисда закотчининг одоблари ҳақида сўз кетмоқда. У мол эгасини қийнаб, «молингни олдимга жам қилиб кел, шу ерда санаб закотини оламан», дейиши керак эмас. Шунингдек, ўзи четроқ жойга чиқиб олиб, шу ерга кел, деб мол эгасини чақирмаслиги керак. Аксинча, унинг моли қаерда бўлса, ўша ерга бориб, закотини олмоғи лозим.\n«Отам дарахт соҳибларидан эди. Набий соллаллоҳу алайҳи васаллам қачон у зотга бирор қавм ўз садақасини олиб келса:\n«Эй бор Худоё, Оли фалонга саловот юборгин», дер эдилар. Бас, отам у зотга садақасини олиб келди. У зот:\n«Эй Аллоҳ, Оли Абу Авфога саловот юбор», дедилар».\nУнинг ва Абу Довуднинг ривоятида:\n«Садақада тажовузкорлик қилувчи худди уни ман қилувчи кабидир», дейилган.\nШарҳ: Ровийнинг «отам дарахт соҳибларидан эди» дейиши улуғ бир мақомга ишорадир.\nҳудайбия сулҳи ҳодисасида Макка мушриклари ҳазрати Усмон розияллоҳу анҳуни ўлдиришибди, деган миш-миш тарқалганида Пайғамбар алайҳиссалом кишилардан фидокорлик учун байъат олганлар. Ўша байъатни дарахт остида олганлар. Шунинг учун мазкур байъат «дарахт байъати» номи билан машҳур бўлган. Ўша дарахт остида Пайғамбар алайҳиссаломга байъат қилган саҳобалар «дарахт соҳиблари» деб аталади.\nАллоҳ оят нозил қилиб, дарахт остида Пайғамбар алайҳиссаломга байъат қилганлар у зотга эмас, Аллоҳга байъат қилганликлари, улардан байъат олган қўл Расулуллоҳ алайҳиссаломнинг қўллари эмас, Аллоҳнинг «қўли» эканини баён қилган. Шу билан бирга, Аллоҳ улардан рози эканини ҳам баён қилган. Шунинг учун мазкур байъат «ризвон байъати» ҳам деб аталади. У ҳодиса иштирокчилари энг улуғ одамлардан ҳисобланадилар.\nАбу Авфонинг исмлари Алқама ибн Холид ал-Асламий бўлиб, у киши билан бирга ушбу ҳадис ровийи бўлмиш ўғиллари Абдуллоҳ ҳам мазкур улуғ байъатда қатнашганлар. Улар бу билан ҳар қанча фахрлансалар арзийди.\nУшбу ривоятдан мол эгаси закотини ўзи олиб келса ҳам мумкинлиги чиқади. Ана ўша пайтда закотни қабул қилиб олувчи масъул киши закот берувчининг ҳақига дуо қилмоғи лозим экан.\nПайғамбар алайҳиссаломнинг бировга саловот айтмоқлари унга Аллоҳнинг раҳматини сўраб дуо қилишларидир.\nРофеъ ибн Хадийж розияллоҳу анҳудан ривоят қилинади:\n«Садақада ҳақ ила омил бўлган одам то уйига қайтиб келгунича Аллоҳнинг йўлидаги ғозийдекдир», дедилар».\nТермизий ривоят қилган ва «яхши» деган.\nШарҳ: Тўғри садақачи бўлиб ишлаш жуда ҳам савобли иш эканини шу ҳадиси шарифдан билиб оламиз.\nАллоҳнинг йўлида жиҳод қилиш қанчалик улуғ экани ҳаммага маълум. ўозий Аллоҳга ва Унинг Расулига тоат қилган бўлади. Садақачи ҳам ўз ишини ҳақ ила адо этса, у ҳам Аллоҳ ва Унинг Расулига тоат қилган бўлади.\nСадақачи Ислом ҳукмлари ички томондан устун бўлиши учун курашади. У бева-бечора, мискин-фақирларнинг ҳақларини жойига қарор топдиради. Шунга ўхшаш ишлар кўп. Шунинг учун бу жанжалли, бойларга ёмон кўринадиган иш, деб садақачи бўлишдан қочмаслик керак.\nБиз ўрганган ривоятларда садақачи билан закот берувчи мол эгаси орасидаги муносабатлар, уларнинг одоблари ҳақида сўз кетди. Шу билан бирга, закот берувчи бой билан закотнинг ҳақдори бўлган камбағалнинг ўзига яраша одоблари ҳам бор. Уларга риоя қилиниши лозим. Энди оят ва ҳадислардан олинган, салафи солиҳлар томонидан амал қилинган ушбу одоблар аҳли сулуклар талқинида қандай бўлиши билан танишиб чиқайлик.\nЗАКОТ БЕРУВЧИ ОДОБЛАРИ\nБилингки, бандага закотида бажариши лозим бўлган қуйидаги вазифалар бор:\n1. Закотдан мурод нималигини фаҳмлаш керак.\nУ уч нарсадан иборат:\nАллоҳнинг муҳаббатини даъво қилувчининг ўзи муҳаббат қўйган нарсасини закотга чиқариш билан синаш.\nҳалокатга олиб борувчи бахилликдан покланиш.\nМол неъматига шукр қилиш.\n2. Риёкорликдан холи бўлиш учун закотни сир тутиш.\nУни изҳор қилишда фақирни хорлаш бор. Агар закотни бермади, деган туҳматдан қўрқса, бефарқ фақирларга жамоат ичида очиқ беради. Бошқаларга биров билиб, биров билмайдиган тарзда беради.\n3. Закотини миннат ва озор бериш ила бузмайди.\nЧунки инсон ўзини фақирга эҳсон қилган ҳолда кўрса, унда мазкур нарса ҳосил бўлиши мумкин. Аслида эса, у ишга ҳақиқат назари ила қараса, фақир ундан Аллоҳнинг ҳақини қабул қилиш ила унга яхшилик қилган бўлади. Бу иш уни поклайди. Закот берувчи яхшироқ ўйлаб кўрса, унинг закот чиқариши мол неъматига шукрдир. У билан фақир ўртасидаги муомала эмас. Шунинг учун фақир фақирлиги учун ҳақоратланмаслиги керак. Чунки фазл молда ёки молнинг йўқлигида эмас.\n4. Бераётган нарсасини кичик санаши лозим.\nЧунки бу ишни катта санаган одам у билан фахр¬ланади. Айтилишича, яхши иш уч нарса билан – уни кичик санаш, тезлатиш ва сир тутиш ила тугал бўлади.\n5. Закот берувчи молидан энг ҳалолини, энг яхшисини ва ўзига энг маҳбубини чиқарсин.\nҳалолига келсак, Аллоҳ таоло покдир, покдан бош¬қани қабул қилмас. Яхшисига келсак, Аллоҳ таоло «Ёмонини қасд қилиб, ундан инфоқ қилманг», деган.\nБу маънода икки нарсани мулоҳаза қилиш керак:\nБиринчиси, Аллоҳ таолонинг ҳақини. Бу эса У зотни улуғлаш ила бўлади. У Зот улуғлашга энг ҳақли Зотдир. Ахир инсон ўз меҳмонига ёмон таом бермайди-ку! Қандай қилиб ёмон молини закотга – Аллоҳга беради?!\nИккинчиси, ўзининг ҳақини мулоҳаза қилсин. Чунки берган закоти қиёмат куни ўзига учрайди. Шунинг учун ўзига энг яхши молни танлаб олиши керак. Аммо ўзи учун энг маҳбуб молни закотга чиқаришига келсак, Аллоҳ таоло:\n«Муҳаббат қилган нарсаларингиздан инфоқ қилмагунингизча яхшиликка ҳеч ноил бўла олмайсиз», деган.\nИбн Умар розияллоҳу анҳу қачон молидан бирор нарсага муҳаббати кучайса, ўшани Аллоҳ учун қурбон қилар эди. Ривоят қилинишича, у киши бир куни балиқ егиси келаётганини айтибди. Излаб-излаб биттагина балиқ топиб келишибди. Хотини уни пишириб, тақдим қилибди. Шу пайт бир мискин келиб қолибди. Ибн Умар розияллоҳу анҳу унга балиқни тутиб «ол», дебди. Шунда унинг аҳли:\n«Субҳаналлоҳ! Бизни қийнаб келтирган нарсани берасизми, бошқа нарса ҳам бор-ку!» дейишди: Шунда ул зот:\n«Абдуллоҳнинг муҳаббати шунга тушган эди», деган экан.\nРивоят қилинишича, Робийъ ибн ҳайсам раҳматуллоҳи алайҳининг эшигини бир тиланчи қоқибди.\nХонадон эгаси: «Унга қанд беринглар!» дебди.\nАҳллари: «Унга нон берсак, фойдалироқ бўлармиди?» дебдилар.\n«Шўри қуриганлар! Унга қанд беринглар! Робийъ қандни яхши кўради», деган экан Робийъ ибн ҳайсам.\n6. Садақасини беришга лойиқ одам топиш.\nУларнинг қуйидаги сифатлари бўлиши керак:\nБиринчиси, тақво. Садақасини тақводорларга берсин. Закот берувчи бу билан уларнинг Аллоҳга бўлган ҳимматларини орттиради.\nОмир ибн Абдуллоҳ ибн Зубайр обидларнинг сажда қилиб турган пайтларини танлар эди. Халтага солинган динор ва дирҳамларни олиб келиб, ўзини билдирмасдан ҳамёнини уларнинг кавушлари олдига қўйганини сездирар эди, холос. Унга: «Уларга садақани шундоқ юбораверишингга нима монелик қилади», дейилганда, «Улар мени ёки вакилимни кўрганда юзлари бужмайишини хоҳламайман», деган экан.\nИккинчиси, илм. Чунки олимга мол беришда илм¬га ва дин тарқатишга ёрдам бор. Бу эса шариатни қувватли қилишдир.\nУчинчиси, «неъмат бериш ёлғиз Аллоҳнинг Ўзидан бўлади», деб эътиқод қиладиган одам бўлиш керак. Ризққа сабаб бўлган нарсаларга илтифот қилмаслик маъқул. Чунки бир нарсани олганда мадҳ қилишга одатланган киши ололмай қолганида ёмонлаши турган гап.\nТўртинчиси, фақирлигини яширадиган, ҳожатини беркитадиган ва шикоятини очиб ташламайдиган бўлиш.\nАллоҳ таоло: «Билмаган уларни иффатидан бойлар, деб ҳисоблайдилар» деганга ўхшаш бўлмоқ лозим.\nБешинчиси, оилали ва қарз ёки беморликка мубтало кишилар бўлсин.\nОлтинчиси, қариндош-уруғлардан бўлсин.\nЧунки уларга қилинган садақа – ҳам садақа, ҳам силаи раҳмдир. Ким ушбу сифатлардан иккитасини ёки кўпроғини ўзида жамласа, унга бериш афзалдир.\nЗАКОТ ОЛУВЧИ ОДОБЛАРИ\nЗакотни олувчи Қуръонда зикр қилинган саккиз тоифадан бири бўлиши лозим. Унинг зиммасида бир нечта вазифа бор:\n1. Аллоҳ таоло уни ғамга солган нарсани йўқ қилиш учун закотни унга беришга амр қилганини фаҳмласин ва барча ғамини йиғиб, битта ғамга – Аллоҳнинг розилигини топишга айлантирсин.\n2. Берувчига ташаккур айтиб, унинг ҳақига дуо қилсин.\nЛекин бу сабабнинг шукри миқдорида бўлсин. Чунки ҳадисда келганидек, «одамларга ташаккур қилмаган, Аллоҳга шукр қилмас». Берилган нарса оз бўлса, уни оз санамаслик шукрнинг тугал бўлишидандир. Берилган нарсани ёмонламай, айбини беркитиш керак. Буларнинг ҳаммаси неъматни Аллоҳдан кўришга зид келмайди. Воситани восита, деб билмаслик жоҳилликдир. Воситани асл деб билишлик эса мункирликдир.\n3. Ўзига берилган нарсага назар солсин. ҳалол бўлмаган нарса бўлса, мутлақо олмасин.\nЧунки бировнинг молидан чиқарилган закот закот эмас. Агар шубҳали нарса бўлса, ўзини олиб қочсин. Иложсиз қолганда ҳожатига ярашагина олсин.\n4. Ўзига мубоҳ бўлган миқдорда олсин. ҳожатидан кўпни олмасин. Агар қарздор бўлса, қарзидан ортиғини олмасин.\nЗакотни эрта бериш ва бошқа томонга олиб бориш\n«Аббос Набий соллаллоҳу алайҳи васалламдан закотни..\nФитр садақаси ва Фитр Закоти бир-бирининг ўрнига с..\n“Закот” сўзи луғатда «орттириш, поклаш, баракот» м..\nЗакотдан уч нарса мурод этилганини фаҳмлаш: Аллоҳг..\nМаълумки, Аллоҳ таоло бандаларга раҳмат ўлароқ туш..


ГИЁҲВАНДЛИККА ҚАРШИ КУРАШАЙЛИК — Zamaxshariy.uz\nАсримиз вабоси сифатида тез суръатлар билан тарқалиб бораётган гиёҳвандлик балосининг жисмоний ва маънавий зарарлари тўғрисида дунё оммавий ахборот воситалари орқали кўпдан-кўп маълумотлар берилди, уни бартараф этишга бағишлаб кўп мамлакатларда, Ўзбекистонда ҳам қатор халқаро анжуманлар ўтказилди, гиёҳвандликка қарши чора-тадбирлар кўриш мақсадида кўплаб маҳаллий ва халқаро ташкилотлар таъсис этилди. Лекин, афсуски, бу бало ва офат манбаи ҳануз ортга чекинмаяпти.\nМуқаддас динимизнинг барча кўрсатмалари одамлар орасида меҳр-муҳаббат инсоф-адолат, эзгулик алоқаларини ўрнатиш ва мустаҳкамлашга қаратилган. Шу сабабдан шариат инсоннинг жамият равнақига ҳисса қўшишига катта эътибор беради. Гиёҳвандлик инсоннинг иймонига, қолаверса, умуман инсонийлигига зиён етказади. Аллоҳ таоло пайғамбарларни юборишининг сабабларидан бири сифатида пок нарсаларнинг ҳалоллиги ва нопок нарсаларнинг ҳаромлигини умматларига билдириш эканини кўпгина оятларда баён қилган.\nБу аср вабосидан авлодларимизни асраш йўлида мамлакатимизда жуда кўп чора-тадбирлар кўрилмоқда. Ҳукуматимизнинг бу соҳадаги чиқарган қарорларидан ташқари, оммавий ахборот воситалари ҳам унинг зарарли оқибатлари тўғрисида халқимизни огоҳлантириб бормоқда. Чунки бу иллатга қарши курашиш динимиз амри, виждонимиз нидоси, қонунларимиз олдидаги бурчимиздир. Пайғамбаримиз соллаллоҳу алайҳи васаллам марҳамат қиладилар: “Сизлардан ким ёмон, мункар ишни кўрса, уни қўли билан ўзгартирсин, агар унга ҳам қодир бўлмаса, тили билан қайтарсин, тили билан ҳам монелик қила олмаса, унда қалби билан қайтарсин, ана ўша иймоннинг заифлигидир”.\nPrevious Post:МУСТАҚИЛЛИК УЛУҒ ВА БЕБАХО НЕЪМАТДИР\nNext Post:ДИН НИҚОБИДАГИ ТАҲДИДЛАРДАН ҲИМОЯЛАНАЙЛИК


Opel Astra Tourer’нинг янги авлодини намойиш этди – Kommers.uz\nТехнология\t13:20 | 2.12.21\nOpel Astra Tourer’нинг янги авлодини намойиш этди\nOpel Astra Tourer Европада 2022 йил ўрталарида пайдо бўлади\nOpel 2022 йилда Европа бозорига чиқадиган Astra Tourer моделининг янги авлодини намойиш этди. Бу ҳақда «Коммерсантъ» нашри хабар берди.\nАвтомобиль янгиланган EMP2 платформасида қурилган бўлиб, гибрид ва тўлиқ электр станцияларидан фойдаланиш имконини беради. Моделнинг янги авлоди янги Peugeot 308 билан бир хил платформадан фойдаланади.\nМодель кузов ва интерьернинг мутлақо янги дизайнига эга бўлди. Ташқи кўриниши Opel Vizor услубида ишланган, интерьерда эса 10 дюймли бир жуфт дисплейли Opel Pure Panel’нинг хусусий асбоблар панели мавжуд.\nOpel Astra Tourer Европада 2022 йил ўрталарида пайдо бўлади.\nАввалроқ BMW компанияси Concept XM кроссоверини тақдим этганди.